Israel menggila menyusup sempadan Gaza musnah harta penduduk

GAZA, 15 Rabiulakhir 1444H, Khamis – Tentera haram Israel menyusup masuk ke sempadan Gaza di timur bandar Deir al-Balah, dan memusnahkan harta benda penduduk awam di kawasan itu.

Menurut wartawan agensi berita WAFA, konvoi sembilan kereta kebal dan jentolak tentera bergerak berpuluh meter ke timur bandar dan memusnahkan harta benda di sekitarnya.

Bahkan, pasukan pengganas tentera sengaja membuka gas pemedih mata ke arah pekerja di sebuah kilang batu tempatan, sehingga memaksa mereka menyelamatkan diri.

Bagaimanapun, tiada kemalangan jiwa dilaporkan.

Meskipun 14 tahun selepas ‘penyingkiran’ Israel dari Gaza, rejim itu masih mengekalkan kawalan ketat ke atas sempadan darat, akses ke laut dan ruang udara.

Dua juta rakyat Palestin tinggal di Semenanjung Gaza, berdepan sekatan Israel yang menghukum dan melumpuhkan wilayah itu selama 12 tahun.

Malah, serangan berulang rejim pengganas ke atas wilayah berkenaan juga menyebabkan kerosakan kepada infrastruktur di Gaza.

Justeru, dua juta penduduk Gaza kekal di bawah penjajahan ‘kawalan jauh’ dan pengepungan ketat yang memusnahkan ekonomi tempatan dan menyekat mata pencarian sehingga menjerumus mereka kepada pengangguran serta kemiskinan.-  Agensi


Arab Saudi sumbang 1.2 juta naskhah al-Quran dalam 21 bahasa ke 29 negara

RIYADH, 4 Ramadan 1442H, Jumaat – Arab Saudi menghantar 1.2 juta naskhah al-Quran dalam pelbagai ukuran dan 21 bahasa ke 29 negara di seluruh dunia sebagai sebahagian daripada program sumbangan Penjaga Dua Masjid Suci.

Percetakan al-Quran itu dilaksana dengan kerjasama kedutaan Arab Saudi serta pusat Islam dan budaya di negara yang terlibat, lapor Agensi Berita Arab Saudi (SPA).

Menteri Hal Ehwal Islam, Seruan dan Bimbingan, Abdullatif Al-Sheikh, selaku Penyelia Umum Kompleks Raja Fahd untuk Percetakan al-Quran, merakamkan penghargaan kepada Raja Arab Saudi Raja Salman Abdulaziz Al-Saudi yang prihatin dan bermurah hati untuk menjayakan usaha itu. – Bernama


BERJASA bincang kepentingan politik Melayu, Islam dengan Menteri Wilayah

BANGI, 23 Ramadan 1442H, Rabu – Barisan Jemaah Islamiah Se-Malaysia (BERJASA) mengadakan kunjungan hormat dengan Menteri Wilayah Persekutuan, Tan Sri Annuar Musa, semalam.

Kunjungan yang diadakan selama 40 minit di pejabat Menteri Wilayah di Putrajaya itu diketuai Naib Presiden BERJASA, Haji Samad Ashaari, Ketua Penerangan, Hazwan Mohamad dan Ahli Jawatankuasa Pusat, Hamdan Sharif serta Hanafi Muidnudin.

Hanafi berkata, pertemuan itu antara lain turut membincangkan pelbagai isu membabitkan politik anak muda serta kepentingan kuasa politik orang Melayu dan Islam.

Beliau berkata, BERJASA turut menawarkan solusi persepakatan untuk mengukuhkan kuasa politik orang Melayu dan Islam.

“Selain itu, kita juga ada berbincang mengenai isu pergaduhan ahli-ahli politik yang tidak berkesudahan sehingga rakyat dan negara menjadi mangsa.

“BERJASA juga ada menawarkan solusi untuk menarik undi golongan anak muda,” katanya ketika dihubungi Ismaweb.net, hari ini.

BERJASA menegaskan, bahawa parti itu serius untuk mengangkat perjuangan Melayu, Islam di negara ini.

Biarpun pimpinan politik negara terus bergaduh, BERJASA akan terus bersungguh-sungguh membawa suara rakyat, katanya lagi.


Malaysia gesa kuasa veto UNSC dihadkan

KUALA LUMPUR, 27 Ramadan 1443H, Jumaat – Malaysia menggesa penggunaan kuasa veto oleh ahli tetap Majlis Keselamatan Pertubuhan Bangsa-Bangsa Bersatu (UNSC) dihadkan dan memperjuangkan pembaharuan menyeluruh Majlis itu.

Menteri Luar Datuk Seri Saifuddin Abdullah berkata Malaysia menyokong resolusi terbaharu A/RES/76/262, yang diterima pakai pada Selasa (26 April), selaras dengan kedudukannya mengukuhkan hubungan dan penyelarasan antara Perhimpunan Agung dan Majlis Keselamatan berkaitan keamanan dan keselamatan.

Resolusi itu memberi mandat kepada Presiden Perhimpunan Agung (PGA) untuk mengadakan mesyuarat rasmi dalam tempoh 10 hari bekerja apabila satu atau lebih ahli tetap Majlis Keselamatan menggunakan kuasa veto, seterusnya mengadakan perbahasan mengenai isu yang diveto, menurut kenyataan Kementerian Luar (Wisma Putra) pada Jumaat.

Resolusi itu juga akan membuka lebih ruang perbahasan ke atas usul yang telah diveto bagi memastikan ketelusan dan akauntabiliti terhadap penggunaan kuasa veto.

“Penerimaan resolusi itu jelas menunjukkan perkembangan positif berhubung penggunaan veto oleh Anggota Tetap Majlis Keselamatan.

Ia merupakan satu pencapaian kecil namun melambangkan penambahbaikan terhadap prosedur kerja Majlis Keselamatan PBB.

“Malaysia berpendapat penggunaan veto adalah tidak demokratik kerana ia sering digunakan secara tidak adil dan menyekat suara majoriti.

“Oleh itu, Malaysia adalah antara negara yang konsisten menggesa pemansuhan penggunaan kuasa veto selaras dengan prinsip kedaulatan yang saksama dalam Piagam PBB.

“Sebagai alternatif, Malaysia menggesa agar penggunaan veto dihadkan. Dalam hal ini, Malaysia akan terus berusaha ke arah pembaharuan menyeluruh Majlis Keselamatan,” kenyataan itu memetik Saifuddin sebagai berkata.

Media antarabangsa melaporkan UNGA memutuskan pada Selasa untuk bertemu secara automatik dalam tempoh 10 hari, jika veto digunakan dalam Majlis Keselamatan oleh mana-mana lima anggota tetapnya.

China, Perancis, Rusia, United Kingdom, dan Amerika Syarikat mempunyai kuasa untuk memveto resolusi Majlis Keselamatan, yang termaktub dalam Piagam PBB — hak yang diberikan kepada negara terbabit kerana peranan utama mereka dalam penubuhan PBB. – Bernama


Gempa bumi kuat landa barat Indonesia

JAKARTA, 4 Rabiulawal 1444H, Sabtu – Gempa bumi berukuran 6.0 pada skala Richter menggegarkan wilayah barat Sumatera Utara Indonesia pada pagi Sabtu, menurut pihak berkuasa.

Gempa berlaku pada 2.28 pagi waktu Jakarta (1928 GMT Jumaat) dengan pusat gempa berada 15 kilometer (km) barat laut daerah Tapanuli Utara dan kedalaman 10 km, menurut Agensi Meteorologi, Klimatologi dan Geofizik negara itu.

Dua gegaran susulan turut direkodkan masing-masing berukuran 5.1 dan 5.0 pada skala Richter, namun tidak berpotensi mencetuskan tsunami.

Setakat ini tiada laporan kerosakan atau kematian, termasuk di kawasan paling terjejas teruk di daerah Tapanuli Utara, kata Ketua Pejabat Mencari dan Menyelamat Pulau Nias wilayah Sumatera Utara, Agus Wibisono kepada Xinhua.

Gegaran turut dirasai di kawasan berhampiran di wilayah Aceh, menurut agensi itu. – Bernama


Jepun beri amaran lonjakan kes COVID-19

TOKYO, 14 Zulhijjah 1443H, Khamis – Jepun memberi amaran bahawa gelombang baharu jangkitan coronavirus kelihatan merebak dengan pantas dan menggesa orang ramai mengambil perhatian khusus menjelang cuti panjang hujung minggu serta Musim Panas sekolah yang semakin hampir.

Dalam sidang akhbar pertamanya sejak bekas Perdana Menteri, Shinzo Abe terbunuh dan selepas pakatan pemerintah memenangi pilihan raya pada Ahad, Perdana Menteri, Fumio Kishida berkata, tahap kewaspadaan tertinggi diperlukan.

“Coronavirus merebak ke seluruh negara dan melalui semua kumpulan umur.

“Musim Panas akan datang, interaksi antara semua generasi akan meningkat,” katanya sambil menggesa orang ramai memastikan mereka mendapat suntikan penggalak terutamanya yang berusia 20-an dan 30-an, yang kadar vaksinnya ketinggalan.

Langkah tambahan termasuk membuat suntikan vaksin keempat tersedia kepada lebih ramai orang dan mewujudkan tapak ujian percuma di stesen kereta api dan lapangan terbang, katanya.

Bagaimanapun Fumio berkata, jumlah pesakit yang mengalami gejala teruk dan kematian masih rendah, berikutan itu tiada sekatan pergerakan diperlukan pada masa ini.

Ibu kota Tokyo menaikkan tahap amarannya ke peringkat tertinggi.

Varian BA.5 merangkumi lebih separuh daripada kes baharu.

Pada Rabu, 16,878 kes baharu di Tokyo direkodkan adalah yang tertinggi sejak Februari, manakala jumlah keseluruhan negara meningkat melebihi 90,000, dalam lonjakan jangkitan COVID-19 baru-baru ini ke tahap yang tidak dapat dilihat sejak awal tahun ini.

Ibu kota Jepun mencatatkan 16,662 kes baharu pada Khamis. – Agensi


PRU15: Pengundi positif COVID-19 perlu lapor dalam MySejahtera

SUNGAI BULOH, 22 Rabiulakhir 1444H, Khamis – Pengundi yang positif COVID-19 perlu melaporkan status kesihatan mereka dalam aplikasi MySejahtera masing-masing untuk mendapat pemakluman mengenai garis panduan mengundi pada Pilihan Raya Umum ke-15 (PRU15), Sabtu ini.

Menteri Kesihatan, Khairy Jamaluddin dalam sidang media mengenai situasi semasa COVID-19 di sini hari ini berkata, garis panduan tersebut akan dihantar menerusi khidmat pesanan ringkas (SMS) berserta pautan berkaitan.

“Bila klik pautan tersebut, mereka akan dapat maklumat tentang garis panduan mengundi bagi individu positif COVID-19. Sebagai contoh, mereka tidak dibenarkan menaiki pengangkutan awam dan wajib memakai pelitup muka semasa berada di pusat mengundi.

“Mereka juga tidak dibenarkan menaiki kenderaan awam termasuk e-hailing dan perlu segera pulang selepas selesai mengundi dan juga diwajibkan memakai pelitup muka,” katanya.

Khairy berkata pada hari pengundian kelak, pengundi positif COVID-19 mesti melaporkan status jangkitan mereka itu kepada petugas Kementerian Kesihatan (KKM) di pintu masuk pusat mengundi.

“Pesakit COVID-19 akan diiringi oleh KKM sehingga pintu masuk bilik mengundi maksudnya, mereka tidak akan beratur dengan pengundi lain…sebab setelah KKM membuat penilaian risiko, kita tidak mahu individu positif COVID-19 untuk bersama dengan pengundi lain.

“Kita tidak boleh buat saluran baharu kerana seperti dimaklumkan, SPR (Suruhanjaya Pilihan Raya) punya kekangan sumber dan sebagainya, jadi kita benarkan mereka (pesakit COVID-19) masuk, mengundi, keluar dan balik,” katanya pendekatan itu adalah paling selamat dan efisien untuk membenarkan individu positif COVID-19 keluar mengundi.

Justeru, Khairy turut menasihatkan para pengundi lain agar bersabar sekiranya melihat mana-mana individu yang dibawa terus memasuki bilik mengundi pada hari pengundian PRU15.

Selain itu, KKM menasihatkan semua pengundi agar menggunakan pensanitasi tangan yang disediakan di tempat mengundi malah disyorkan untuk membawa pensanitasi tangan sendiri serta mematuhi penjarakan fizikal dalam mencegah jangkitan COVID-19.

Semalam, Khairy berkata KKM tidak melaksanakan laluan khas bagi individu positif COVID-19 di tempat mengundi pada PRU15 selepas kementerian mengadakan perbincangan dengan pihak berkaitan termasuk SPR kerana mengambil kira kekurangan sumber, ruang dan tenaga kerja. – Bernama


Negara Islam perlu serius tekan PBB bertindak ke atas rejim penjajah

Oleh Fazleen Safina

BANGI, 6 Syawal 1442H, Selasa- Negara-negara Islam perlu serius menekan Pertubuhan Bangsa-Bangsa Bersatu (PBB) supaya satu tindakan lebih tegas dan berkesan diambil ke atas pengganas Israel.

Pemerhati politik antarabangsa, Prof Dr Zaid Ahmad berkata, langkah itu penting kerana Israel menunjukkan kepada media antarabangsa bahawa mereka sedang dianiaya, meskipun memulakan provokasi menyerang Palestin pada bulan Ramadan lalu.

“Oleh kerana itu Hamas (Pergerakan Perjuangan Islam Palestin) melakukan tindak balas akibat daripada perbuatan Israel,” katanya seperti dihubungi Ismaweb.net, hari ini.

Prof Zaid yang juga Pensyarah Fakulti Ekologi Manusia, Universiti Putra Malaysia (UPM) berkata, Pertubuhan Kerjasama Islam (OIC) adalah platform paling kuat bagi mendesak rejim Zionis supaya segera menghentikan serangan ke atas Palestin.

Bagaimanapun, beliau berkata, OIC gagal berbuat demikian kerana ketika ini terdapat perpecahan dalam kalangan negara-negara Islam, malah ada di antara mereka sangat lunak menormalisasi hubungan dengan Israel.

“Jadi, dalam negara Islam pun tidak begitu sekata dalam perkara ini,” katanya lagi.

Terdahulu, Malaysia akan bekerjasama dengan Indonesia dan Brunei untuk mengeluarkan kenyataan bersama bagi mengutuk sekeras-kerasnya serangan zalim rejim Israel ke atas Palestin.

Perdana Menteri, Tan Sri Muhyiddin Yassin berkata, Malaysia mesti bersepakat menjelaskan kepada seluruh dunia akan pendirian terhadap tindakan tidak berperikemanusiaan itu.

“Pada hari ini (Sabtu), saya telah mengadakan perbincangan melalui telefon dengan Joko Widodo, Presiden Republik Indonesia berhubung situasi terkini di Palestin.

“Dalam perbincangan tersebut, Presiden Joko Widodo dan saya bersetuju bahawa tindakan ganas rejim Israel harus dihentikan serta-merta,” katanya.

Malah, beliau berkata kedua-dua pemimpin turut berkongsi pandangan yang sama supaya komuniti antarabangsa, terutamanya PBB untuk bertindak segera bagi menghentikan keganasan rejim Israel dan menyelamatkan nyawa rakyat Palestin.

Menganggap tindakan Malaysia sebagai wajar, Prof Zaid berkata, langkah itu perlu dilakukan oleh negara-negara yang bertanggungjawab menyelesaikan isu Palestin dan Israel.

“Sama ada ia berkesan untuk mendesak pihak lain untuk menyertai gerakan ini, kita tidak tahu ‘outcome’ yang bakal tiba. Tetapi, sebagai sebuah negara berdaulat dan mempunyai pendirian, kita harus menyatakan pendirian kita,” katanya.

Ketika ditanya peranan Fatah yang diterajui oleh Presiden Mahmoud Abbas, Prof Zaid berkata, parti itu yang berperanan sebagai kerajaan perlu mengambil pendirian tegas mengenai serangan Israel ke atas Palestin.

Katanya, jika sebelum ini kerjasama antara Fatah dan Hamas agak longgar, maka kedua-dua parti perlu ada kesatuan dalam menangani isu itu.

“Mereka mesti tunjukkan kepada Israel bahawa umat Islam ada kesatuan, kalau tidak, mereka akan guna taktik lama seperti pecah perintah,” jelasnya.


Israel pindahkan tahanan politik Palestin ke lokasi rahsia

TEBING BARAT, 1 Safar 1445H, Jumaat – Pegawai penjara negara haram Israel menyerbu Seksyen 3 Penjara Al-Naqab di Negev dan memindahkan tahanan politik Palestin ke satu lokasi lain.

Persatuan Banduan Palestin (PPS) dan Suruhanjaya Tahanan dan Bekas Tahanan berkata, pemindahan berkenaan dilakukan secara rahsia tanpa dimaklumkan sebarang alasan.

Tindakan itu turut mencetus kemarahan dan kecaman daripada organisasi hak asasi manusia.

Di beberapa bahagian Penjara Al-Naqab, pegawai penjara telah menjalankan pemeriksaan menyeluruh di sel, merampas semua peranti elektrik, melarang akses kantin dan lawatan keluarga dan mengenakan pengasingan kolektif ke atas lebih 100 tahanan.

Ia dilakukan sebagai tindak balas selepas beberapa tahanan melancarkan mogok lapar dan menggunakan strategi tidak bekerjasama dengan pihak berkuasa penjara.

Sehingga kini, 4,800 tahanan Palestin berada di penjara Israel termasuk 160 kanak-kanak, 29 wanita dan 194 daripada mereka adalah tahan pentadbiran.

Sejak awal tahun ini, pihak berkuasa Israel telah memperbaharui 1,302 perintah penahanan pentadbiran. – Agensi


Istilah ‘kafir’ bukan penghinaan

BANGI, 9 Rabiulakhir 1445H, Selasa – Orang bukan Islam tidak perlu berasa hati atau berasa terhina dengan perkataan kafir kerana istilah itu tidak membawa sebarang maksud penghinaan.

Pengerusi Majlis Ulama Ikatan Muslimin Malaysia (MUIS), Datuk Zamri Hashim menjelaskan, perkataan kafir adalah perkataan Arab berasal dari kata ‘kafara’.

Beliau berkata, berdasarkan rujukan kamus atau kitab rujukan berbahasa Arab seperti Kitab Maqayis al Lughah ibnu Faris, al-Mufradaat mahupun Syarah al-Bukhari Ibnu Battal, definisi perkataan al kufr membawa maksud menutupi sesuatu.

Malah, orang Islam yang tidak menghargai dan mensyukuri nikmat Allah disifatkan seperti ‘menutupi’ nikmat dari-Nya, dan mereka disebut sebagai ‘kufur nikmat’.

“Dari sudut bahasa Arab, petani juga dipanggil kafir kerana dalam kerjaya sebagai petani, mereka menutupi benih dengan tanah ketika bercucuk tanam.

“Orang yang masih belum membuka hatinya dan masih kekal menutupi sanubarinya untuk menerima Islam sebagai agama, mengesakan Allah, mengimani Nabi Muhammad ﷺ sebagai rasul terakhir maka dinamakan kafir.

“Adapun perkataan yang berlawanan dengan kafir adalah Muslim yang membawa maksud orang yang menyerah diri dengan membuka hatinya untuk menerima ajaran Islam,” katanya dalam kenyataan, hari ini.

Justeru, Ustaz Zamri menegaskan, perkataan kafir itu sendiri sesekali tidak membawa maksud penghinaan yang perlu ditakuti.

Bahkan, di dalam al Quran sendiri ada surah khas yang dinamakan sebagai surah Al-Kafiruun.

“Surah ini sangat mudah difahami. Orang Islam dan bukan Islam boleh terus memahaminya walaupun hanya membaca terjemahannya.

“Kesimpulannya perkataan kafir itu adalah istilah dalam al-Quran yang tidak mengandungi apa-apa maksud penghinaan bahkan satu istilah pengenalan bagi golongan yang masih menutup hatinya menerima Islam bahkan Islam tidak pernah memaksa untuk membuka hati menerima Islam secara kekerasan.

“Adapun kesudahan orang kafir selepas mati, itu adalah kepercayaan umat Islam dan juga tidak mampu dipaksa untuk diparcayai oleh orang kafir sebagai mana kepercayaan agama lain yang tidak boleh dipaksa orang Islam mempercayainya,” katanya.


Gugurkan Zahid beri persepsi baik pada pelabur

BANGI, 3 Zulhijjah 1444H, Khamis – Datuk Seri Ahmad Zahid Hamidi wajar dilucutkan jawatan Timbalan Perdana Menteri sekiranya Kerajaan Madani mahu memberi persepsi baik kepada pelabur luar.

Tindakan itu sekali gus menunjukkan kerajaan serius untuk menolak perbuatan rasuah dan pecah amanah, tegas Ketua Pemuda Perikatan Nasional (PN), Ahmad Fadhli Shaari.

Beliau berkata, Menteri Ekonomi sebelum ini meminta pembangkang memberikan cadangan untuk penambahbaikan kepada kerajaan, bukan hanya membuat konvoi motosikal.

“Jawapan saya, konvoi motosikal itu ialah manifestasi kebangkitan orang muda yang meluat dengan kerajaan yang ada. Jika mahukan cadangan, saya berikan dua cadangan terlebih dahulu.

“Berikan persepsi yang baik kepada pelabur luar bahawa kerajaan serius untuk tidak bertolak ansur dengan perbuatan rasuah dan pecah amanah.

“Langkah paling penting ialah, gugurkan jawatan Timbalan Perdana Menteri daripada seorang individu yang sedang menghadapi pertuduhan di mahkamah,” katanya.

Menurutnya, Timbalan Perdana Menteri bukan sahaja berdepan satu pertuduhan sebaliknya sebanyak 47 tuduhan rasuah, pecah amanah dan pengubahan wang haram.

Justeru, Ahmad Fadhli yang juga Ketua Pemuda PAS mengesyorkan kerajaan melantik mana-mana Ahli Parlimen yang bersih daripada sebarang tuduhan memegang jawatan berkenaan.

“Pilih mana-mana ahli Parlimen yang bersih dan jika perlu daripada UMNO dan BN, masih ramai lagi yang tidak hadapi pertuduhan di mahkamah.

“Lantik Menteri Kewangan yang boleh fokus kepada tugasannya. Inilah yang diperjuangkan sendiri oleh Pakatan Harapan sebelum ini bahawa Perdana Menteri dan Menteri Kewangan mestilah orang yang berasingan ke arah mewujudkan ‘good governance’ yang berkesan.

“Tapi saya yakin, kedua-dua cadangan di atas tidak akan diterima. Jadi kepada rakyat, tolak sahaja kerajaan ini dalam Pilihan Raya Negeri (PRN) yang akan datang,” katanya.


Perhimpunan jalanan bukan penyelesaian, titah Sultan Johor

BANGI, 24 Zulkaedah 1443H, Jumaat – Sultan Johor, Sultan Ibrahim Sultan Iskandar bertitah perhimpunan jalanan sebagaimana dicadangkan oleh seorang pemimpin DAP, bukan cara bertanggungjawab dalam mencari penyelesaian yang membina.

Baginda bertitah, suara atau pandangan daripada pelbagai lapisan masyarakat boleh disampaikan kepada kerajaan menerusi pelbagai forum lain.

“Tidak cukup peritkah pengajaran daripada demonstrasi yang menjadi detik hitam dalam sejarah negara kita seperti pada 1969, dan tidak lama dahulu, perhimpunan Bersih?

“Ia tidak mencapai sebarang matlamat, selain mengakibatkan kekecohan dan kerosakan. Ini bukan cara negara kita… tiada yang menang. Semuanya akan rugi dan kita tidak tahu berapa lama kita boleh pulih daripada kesan perhimpunan sebegitu.

“Undang-undang negara kita mesti dihormati. Janganlah buat kenyataan berbaur hasutan kerana ia tidak membantu, sedangkan ada banyak saluran yang lebih membina untuk menyuarakan pandangan,” titah baginda menerusi hantaran di Facebook.

Baginda bertitah, perhimpunan jalanan juga akan memberi impak negatif kepada ekonomi negara, menakutkan pelabur asing dan merencatkan pemulihan negara daripada pandemik COVID-19.

“Janganlah buat perhimpunan sebegini. Pertumbuhan negara kita mesti dipupuk melalui dialog yang matang, bukan tindakan yang akan mengancam ketenteraman awam dan keselamatan negara,” titah baginda.

Baru-baru ini, anggota Jawatankuasa Tertinggi Pusat DAP, Sheikh Umar Bagharib Ali mengeluarkan kenyataan agar rakyat berhimpun beramai-ramai sebagai tanda protes susulan kenaikan kos sara hidup, seperti dilaporkan sebuah portal berita dalam talian tempatan.


Wanita berihram lelaki: ‘Berani tunjuk gambar, beranilah bertanggungjawab’

BUKIT GANTANG, 22 Safar 1444H, Ahad – Menteri di Jabatan Perdana Menteri Hal Ehwal Agama, Datuk Idris Ahmad meminta wanita yang didakwa mengerjakan umrah dengan berpakaian ihram lengkap seperti lelaki tampil untuk menjelaskan perbuatannya.

Beliau berkata, isu tersebut tidak boleh dibiarkan begitu sahaja.

“Wanita terbabit tidak sepatutnya bersembunyi sekiranya berasakan tindakannya itu betul. Sepatutnya beranilah (tampil) kerana dia berani untuk menunjukkan gambarnya.

“Sudah berani tunjuk dia depan Kaabah seolah-olah untuk provokasi, maka kena beranilah untuk bertanggungjawab,” katanya.

Menerusi video yang tular pada 12 Ogos, wanita berkenaan dilihat berada di Makkah dengan lengkap berpakaian ihram seperti jemaah umrah lelaki dan difahamkan menggunakan visa pelancong dan bukan menerusi khidmat agensi.

Idris berkata, usaha untuk mengesan wanita tersebut melibatkan pelbagai pihak seperti pihak berkuasa agama negeri telah dilaksanakan, namun masih belum membuahkan hasil.


Perlis akan siasat dakwaan tanah diceroboh untuk kegiatan penyeludupan

KANGAR, 17 Safar 1442H, Isnin – Perlis akan menyiasat dakwaan terdapat tanah milik kerajaan negeri diceroboh pihak tertentu untuk kegiatan penyeludupan.

Berita Harian hari ini mendedahkan, tanah milik Perbadanan Menteri Besar (MBI) di Kampung Kolam, Padang Besar diceroboh sindiket penyeludupan dengan menjadikannya lokasi transit susulan terletak berhampiran tembok sempadan Malaysia-Thailand.

Akibat pencerobohan itu, kegiatan penyeludupan rentas sempadan didakwa semakin kerap, yang mana sindiket turut menyeludup barang terlarang seperti dadah dan ketum menggunakan sekurang-kurangnya 20 laluan tikus.

Kampung Kolam didakwa sangat popular dalam kalangan penduduk sebagai tumpuan penyeludup sehingga sehingga diberi jolokon ‘Kampung Colombia’.

Menteri Besar, Datuk Seri Azlan Man berkata, terdapat antara kawasan itu diberikan kepada beberapa pihak tertentu untuk didirikan pembinaan dan kemudahan tertentu.

“Saya kena lihat semula fakta dan dakwaan pihak berkenaan bahawa terdapat tanah (milik kerajaan negeri) di sana (Kampung Kolam) yang diceroboh oleh pihak tertentu.

“Saya difahamkan di dalam Kampung Kolam terdapat beberapa kawasan diklasifikasikan sebagai tanah bergeran, aset pengurusan Keretapi Tanah Melayu Berhad (KTMB), aset kerajaan negeri dan juga tanah yang tidak dibenarkan untuk didirikan penempatan,” katanya seperti dilapor Berita Harian.

Mengulas lanjut, Azlan berkata, untuk kategori tanah yang tidak dibenarkan didirikan penempatan, kawasan itu terletak betul-betul berdekatan tembok sempadan Malaysia-Thailand.

“Kita akan periksa semula fakta itu sama ada dakwaan pencerobohan itu benar atau tidak,” katanya.

Bagaimanapun, katanya, beliau tidak dapat melakukan pemeriksaan terperinci ketika ini berikutan masih menjalani perintah kuarantin di rumah sehingga 8 Oktober depan.


31,600 bakal haji digesa segera jawab surat tawaran: TH

KUALA LUMPUR, 4 Ramadan 1444H, Ahad – Lembaga Tabung Haji (TH) menggesa 31,600 bakal haji supaya segera menjawab surat tawaran haji bagi musim 1444H/2023M yang dikeluarkan kepada mereka, bermula 22 Mac lepas.

Pengarah Eksekutif, Haji Datuk Seri Syed Saleh Syed Abdul Rahman berkata, pihaknya memohon kerjasama semua bakal haji tahun ini untuk memberi jawapan sama ada setuju atau tidak menerima tawaran haji, dalam masa tujuh hari bekerja daripada tarikh surat berkenaan dikeluarkan.

“Bakal haji Malaysia boleh melayari www.thijari.com.my dan memuat turun aplikasi ThiJARI untuk menyemak serta menjawab tawaran haji yang telah dikeluarkan,” katanya menerusi kenyataan hari ini.

Beliau turut berkata semua bakal haji terpilih perlu mencukupkan wang mengikut jumlah bayaran haji yang tertera dalam surat tawaran di akaun TH serta mendapatkan Buku Rekod Rawatan di mana-mana cawangan TH berhampiran bagi membolehkan pemeriksaan kesihatan dilakukan.

“Pemeriksaan kesihatan boleh dilakukan di hospital, klinik kerajaan atau swasta yang diiktiraf Kementerian Kesihatan dan semua bakal haji diwajibkan lulus pemeriksaan kesihatan bagi memperoleh visa haji sebagaimana yang ditetapkan oleh kerajaan Arab Saudi.

“Setelah selesai pemeriksaan kesihatan, semua bakal haji diminta untuk menghantar jawapan surat tawaran haji, buku rekod rawatan dan pasport antarabangsa ke mana-mana pejabat cawangan TH yang berhampiran,” katanya.

Untuk maklumat lebih lanjut mengenai perkhidmatan TH, boleh layari www.tabunghaji.gov.my atau hubungi Tabung Haji Contact Centre (THCC) menerusi talian 03-6207 1919. – Bernama


Dr Masliza wanita Melayu pertama dilantik prof madya di Oxford

KUALA LUMPUR, 19 Zulkaedah 1441H, Sabtu – Pakar kardiologi, Dr Masliza Mahmod melakar sejarah sebagai wanita pertama Malaysia yang dinaikkan pangkat sebagai Profesor Madya bagi Perubatan Kardiovaskular di Universiti Oxford, United Kingdom baru-baru ini.

Ketua Pengarah Kesihatan Datuk Dr Noor Hisham Abdullah hari ini mengucapkan tahniah kepada Dr Masliza atas kenaikan pangkatnya selain mengakui kebijaksanaan dan pencapaian hebat beliau sebagai pakar kardiologi.

“Beliau sememangnya seorang pakar kardiologi yang bijak dan meskipun berdepan pelbagai kesulitan serta cabaran, ketabahan dan minat mendalam beliau dalam penyelidikan klinikal menjadikannya seorang pakar kardiologi akademik yang ulung.

“Tiada apa yang boleh menghalang beliau untuk terus melangkah ke tahap lebih tinggi. Kita amat berbangga dengan pencapaian beliau… ,” katanya dalam hantaran di laman Facebook.

Menurut Jabatan Perubatan Radcliffe di Universiti Oxford, penyelidikan Dr Masliza memfokus kepada penggunaan pengimejan resonans magnetik kardiovaskular (CMR), teknik-teknik spektroskopi bagi pengesanan awal kelainan jantung serta mencari rawatan baharu untuk pesakit kardiomiopati, kegagalan jantung, penyakit injap aorta dan diabetes mellitus.

Dr Maszlina, 47 tahun berasal dari Batu Pahat, Johor kini menganggotai Jawatankuasa Pemandu Pasukan Petugas Penyelidikan Kegagalan Jantung British Society of Cardiovascular Magnetic Resonance (BSCMR).

Beliau juga adalah Ahli Royal College of Physicians (MRCP) dari London itu memiliki Ijazah Sarjana Perubatan Dalaman (MMed) dari Malaysia dan ijazah perubatan awal (MBChB) dari Universiti Otago, New Zealand. – Bernama


Hari Kebangsaan: Empat dron ditembak jatuh di sekitar Dataran Merdeka

KUALA LUMPUR, 3 Safar 1444H, Rabu – Polis telah menurunkan sekurang-kurangnya empat dron yang diterbangkan secara haram semasa sambutan Hari Kebangsaan 2022 di Dataran Merdeka, hari ini.

Pegawai Unit Dron Operasi Udara (PGU) Bukit Aman, Inspektor Muhammad Faiz Shahabudin berkata, pemilik dron itu akan disiasat dan tindakan akan diambil terhadap mereka.

“Kami berada di sini hari ini untuk memastikan tiada dron persendirian diterbangkan di sekitar kawasan acara.

“Mana-mana dron yang diterbangkan tanpa permit akan ditembak jatuh dan tindakan diambil terhadap (pemiliknya) oleh Pihak Berkuasa Penerbangan Awam Malaysia (CAAM),” katanya seperti dilapor The Star.

Muhammad Faiz berkata, empat anggota unit itu ditempatkan di mana ramai tetamu kenamaan termasuk Yang di-Pertuan Agong dan Permaisuri, sedang menghadiri perarakan Hari Kebangsaan.

Terdahulu, pada Isnin CAAM berkata, langkah mengharamkan dron adalah bagi mengelak sebarang kejadian tidak diingini yang akan melibatkan keselamatan awam atau meningkatkan risiko kemalangan melibatkan pesawat Tentera Udara Diraja Malaysia yang terbang dalam formasi rendah di kawasan itu.

Bertemakan ‘Keluarga Malaysia Teguh Bersama’, sambutan Hari Kebangsaan kembali bertapak di Dataran Merdeka selepas berehat selama dua tahun.


Jangan pinggir ketuanan bangsa majoriti

SEBAGAI rakyat jelata, kita menjunjung kasih di atas titah Yang di-Pertuan Agong (YDPA), agar semua rakyat khususnya ahli politik supaya bermuhasabah, dengan tidak mengheret negara ke kancah politik tidak menentu. Lebih-lebih lagi dalam suasana pandemik COVID-19 yang menyaksikan rakyat terus berdepan dengan pelbagai masalah dan masa depan yang sukar.

YDPA mahukan kita semua mempamerkan kematangan dalam berpolitik. Baginda menasihatkan ahli-ahli Parlimen supaya memahami serta menjiwai keluh kesah rakyat dan tidak mengabaikan kesejahteraan rakyat.

Ahli-ahli politik seharusnya tidak mengakhiri perbezaan pendapat dengan permusuhan tetapi sebaliknya menyelesaikan permasalahan melalui perundingan dan proses perundangan yang termaktub di dalam Perlembagaan Persekutuan.

Titah ini sepatutnya menjadi panduan kepada kita semua.

Wahai saudaraku, duduklah semeja, berbincanglah. Perpecahan tidak akan menguntungkan, tetapi banyak merugikan. Musuh-musuh Islam dan ultra kiasu bertepuk tangan.

Mereka seronok melihat kita berseteru dan berpecah. Justeru, bersegeralah mencari jalan penyelesaian, terutama antara antara UMNO dan PPBM.

Jika perlukan kepada rombakan Kabinet untuk memberikan laluan lebih kepada UMNO, selaku parti yang paling banyak mendapat kerusi, lakukanlah segera. Jangan Tangguh lagi. Jangan perjudikan lagi nasib rakyat di tangan utra kiasu.

Kerajaan sedia ada, yang dipimpin oleh PN, mesti diperkasakan dan diperkuatkan, dengan muafakat antara PN, MN, GPS dan GRS.

Pastinya ultra kiasu akan menjadi cacing kepanasan.

Barisan Kabinet Sabah sudah memuktamadkannya. Ultra kiasu tidak mengundi GRS, maka tidak ada jawatan dalam Kabinet Sabah untuk mereka. Ini padahnya jika ultra kiasu terus dengan perangai ultra kiasunya.

Cuba contohi kebijaksanaan Perdana Menteri New Zealand, Jacinda Ardern, dalam berpolitik. Mengutamakankan rakyat dalam segala hal. Akhirnya, berjaya dalam PRU NZ baru-baru ini.

Populariti Adern melonjak tinggi kerana rekod cemerlangnya menguruskan negara sepanjang pandemik COVID-19 dan serangan masjid di Christchurch tahun lalu. Parti Buruh yang diketuainya berada di landasan yang betul untuk menang, tanpa rakan gabungan parti kecil seperti Greens dan New Zealand First (NZF), yang diperlukannya pada penggal pertama (2017).

Hingga hari ini, sempadan NZ tetap ditutup kepada orang luar. Begitu tegas. Inilah faktor kejayaan Ardern. Ardern tidak hiraukan kecaman. Sekat kemasukan imigran. Lebih-lebih lagi parti buruh bekerjasama dengan Parti New Zealand First (NZF) yang terkenal dengan anti imigran.

NZF ditubuhkan oleh ahli parti National yang keluar parti, kerana tidak tegas dalam soal imigran. Dalam PRU NZ 2017, Parti buruh mendapat 46 kerusi, National dapat 56.

Namun, parti buruh berjaya membentuk kerajaan dengan bergabung dengan NZF (9) dan Greens (8). Ketua NZF, Winston Peters dilantik menjadi TPM. Ketika itu, Ardern mengikut rentak NZF dalam dasar imigran dan kawalan sempadan kerana bimbang Peters menarik sokongan.

Seolah-olah ada kesamaan macam politik Malaysia pula.

Pendek kata, ketegasan Ardern dalam soal kawalan sempadan inilah menjadi beliau meraih kejayaan dalam PRU yang baru sahaja berlangsung. Majoriti yang diraih begitu selesa, tanpa perlu lagi bergabung dengan parti lain seperti sebelumnya sehingga terpaksa berkompromi menyerahkan jawatan TPM. Parti NZF hilang semua kerusi yang diperolehi sebelum ini.

Pemimpin parti NZF silap dalam percaturan. Jika tidak kemasukkan jawatan TPM, sudah tentu parti ini akan menjadi pihak ketiga yang kuat, berada di luar kerajaan, terus bekerja untuk rakyat. Apa nak buat, nasi dah menjadi bubur.

Tidak mustahil selepas ini, setelah Ardern menjadi PM semula, beliau mungkin kembali kepada dasar liberal, menerima semula imigran dan membuka sempadan. Yang penting kuasa sudah berada di tangan, kepercayaan rakyat sudah diperolehi. Rakyat sudah tidak nampak parti lain, kerana jasa dan ketegasan Ardern telah menenggelamkan dasar ‘ekstrem’ NZF.

Apakah kita tidak boleh merangka strategi sebegini meskipun dalam konteks berbeza?

Ingatan saya kepada UMNO, PPBM dan PAS (termasuk GRS dan GPS), dalam pembinaan negara bangsa, antara maqasid yang terpenting adalah kestabilan dan keamanan seperti strategi ketegasan dilakukan Ardern.

Antara nilai yang paling penting dalam mencapai maqasid tersebut adalah kekuatan dan integriti.

Semuanya dalam suasana normal hanya dapat dicapai melalui apa yang disebut sebagai ghalabah. Ia boleh diertikan sebagai dominasi. Dalam konteks demokrasi, ia boleh dirujuk kepada kemajoritian.

Justeru, apabila negara ini diperintah secara rohnya oleh bukan kaum Bumiputera yang adalah majoriti, kestabilan hilang, kedaulatan terancam dan ekonomi pun menjunam.

Isunya bukan soal wang ringgit semata, tetapi isu hati dan ketuanan. Bila ketuanan majoriti diancam, sesebuah negara tidak akan stabil. Kena pulak ada minoriti yang besar kepala. Jadi ia bukan isu mahu jadi abang long.

Apa yang ingin disampaikan adalah, kerajaan PH dahulu tidak stabil dan runtuh disebabkan oleh hakikatnya kerajaan yang mewakili tidak mengikut majoriti, memenuhi kehendak rakyat.

Iktibar ini perlu dijadikan pengajaran oleh kerajaan diterajui PN. Isu kemajoritian perlu juga diambil kira dalm sesuatu pemuafakatan.

Situasi mengizinkan minoriti (PPBM) menerajui dalam keadaan untuk menstabilkan negara dan mengurus negara berhadapan dengan pandemik umpama suatu rukhsah yang bukanlah bersifat kekal.

Dalam kata lain, ia hanya bersifat interim atau sementara. Cubaan mengekalkan rukhsah, pada hemat saya tidak akan mewariskan kestabilan pada negara ini.

Isu pentingnya adalah menjaga bangsa majoriti agar keamanan dan kestabilan dapat dikekalkan

Misalnya, apabila PAS cuba dikuasai oleh minoriti berkepentingan, dengan cara menguasai kedudukan-kedudukan penting dalam parti, PAS berada dalam tidak stabil. Akhirnya, PAS mengambil keputusan tegas menendang keluar nyamuk ini. PAS boleh menarik nafas lega.

Sama seperti UMNO, jangan terlalu memberi muka kepada MCA dan MIC sehingga lupa tentang ketuanan kaum Bumiputera yang semakin terpinggir.

Memang sedap didengar apabila menyebut perpaduan Melayu Cina India…etnik peribumi seakan-akan terpinggir. Sehinggakan berlaku pengalihan ketuanan dari ketuanan Bumiputera kepada ketuanan BN menyebabkan konspirasi persempadanan semula yang sengaja membanyakkan kerusi-kerusi campuran untuk dihadiahkan kepada MCA dan MIC.

Akibatnya, BN telah menerima akibatnya dalam keputusan PRU 14. Sebenarnya sejak PRU 13 lagi, kecenderungan non bumi untuk memenangkan ultra kiasu DAP jelas, tetapi UMNO buat-buat tak nampak, manakala MCA dan MIC buat-buat macam tak ada apa, harapan masih ada…

Kerajaan diterajui PN seharusnya dikekalkan fungsinya sebagai kerajaan rukhsah sebagaimana kita meraikan dan menerima norma ketidaknormalan pandemik buat sementara.

Biarpun norma pandemik masih terus berlangsung, tetapi negara seharusnya dikembalikan politiknya kepada norma dominasi majoriti.

Jika dalam konteks bangsa kaum Bumiputera yang kebetulannya didominasi secara internalnya oleh Melayu Islam, seharusnya diletakkan sebagai teras bernegara, begitulah juga dalam konteks sesebuah permuafakatan, dominasi seharusnya diserahkan kepada parti yang lebih majoriti, apatah lagi jika ia punyai kestabilan.

Justeru, PN walaupun agak berjaya menjadi akar dalam suasana sekarang, jangan sampai lupa bahawa yang lebih molek jika negara mendapat kerajaan yang bersifat rotan, kerajaan yang berteraskan kaum bumiputera dan parti terbesar.

UMNO dan PAS seharusnya balik kepada MN untuk PRU 15 akan datang. Tidak salah untuk menjemput PPBM tetapi biarlah kadar diri dan mengiktiraf kekuatan sahabat-sahabat.

Akhirnya, dalam konteks Malaysia sebagai sebuah negara bangsa, selama mana kaum Bumiputera tidak berani untuk menepuk meja, menyatakan ketegasan bahawa mereka teras kestabilan negara atas alasan integrasi kaum atau rahmatan lil alamin, maka selama itulah negara itu tidak stabil.

Dalam hal ini UMNO, PAS, GPS dan GRS, dilihat ada acuannya kerana hati majoriti Bumiputera ada bersama mereka.

Dalam masa yang sama, perlu diingat jika mahu negara yang stabil, sesebuah permuafakatan memerlukan parti yang stabil seperti GPS dan PAS. Jika ianya adakah parti dilompat atau melompat, apatah lagi berasal dari daerah parti lompat melompat, usah diharap negara ini akan stabil.

Maka parti-parti Bumiputera perlukan mekanisme yang menjadikan sesebuah parti bersifat stabil. Mungkin mekanisme baiah yang pernah menjadi isu terhadap PAS, boleh difikirkan dengan syarat ia disaring dengan syarat-syarat yang lebih bersifat politik kenegaraan bukan kepartian.

Begitupun PPBM yang tulen janganlah diketepikan, mereka sebolehnya diraikan berdasarkan kekuatan hakiki yang mereka ada. Benar, mereka sepatutnya lebih diraikan dari MCA dan MIC, paling kurang kerusi majoriti Melayu yang tergadai itu, mereka lebih layak diundi.

Tetapi jangan lupa antara syarat penting untuk negara ini terus ke hadapan, pastikan tidak ada parti, tokoh, mahupun individu masih menyurut di bawah kangkang dua tunggul bangsa sejak 1999. Kita perlu wajah baru dan wawasan baru. Anak cucu kita tak perlu lagi terperangkap dalam “Battle of the king” sebagaimana yang sama kita lalui 20 tahun.

Saya teringat kepada sebuah sajak karangan kawan saya yang bertajuk “dua tunggul….”

Dua tunggul
Singgul menyinggul
Antara dua siapa unggul
Marhaen ditertawa bagai bendul
Dua dekad dikeliru salah atau betul
Berarak dalam asap berkepul-kepul

Dua tunggul
Satu terpalit najisan pinggul
Satu terjerat ringgit dikumpul
Kini diikat angpau dalam satu bakul
Dibakar semalam yang tersampul
terpacul hangus seketul seketul

Dua tunggul
Berbara dalam simpul
Bertelingkah dalam sasul
Berzaman bangsaku otaknya ditumpul
Jadi pandir, jadi bahlul

Prof Dr Mohd Ridhuan Tee Abdullah


‘Tahniah FamilyMart tak jual minuman keras di premis’

BANGI, 20 Syawal 1444H, Khamis – Pertubuhan-Pertubuhan Pembela Islam (PEMBELA) menyambut baik langkah FamilyMart Malaysia menghentikan penjualan minuman alkohol di semua 360 cawangan kedainya di seluruh negara sejak Mac lalu.

PEMBELA dalam kenyataan berkata, langkah FamilyMart itu sekali gus membuktikan usaha yang digerakkan pertubuhan itu bersama Ikatan Muslimin Malaysia (ISMA) sejak 2022, mula membuahkan hasil yang lebih meluas.

Semalam, QL Resources Bhd (QL), pemegang francais induk FamilyMart Malaysia telah menghentikan penjualan minuman alkohol di semua cawangan kedainya di seluruh negara.

Pengarah Urusan QL Maxincome Sdn Bhd, Chia Lik Khai berkata, keputusan itu dibuat bagi membolehkan ia mendapatkan pensijilan halal Jabatan Kemajuan Islam Malaysia (Jakim), sekali gus menjadikan FamiCafe sebagai kafe kedai serbaneka pertama di Malaysia yang menerima sijil halal.

Katanya, pensijilan halal itu juga selari dengan usaha berterusan FamilyMart Malaysia untuk memastikan pelanggannya untuk berbelanja dan menjamu selera tanpa was-was dalam premis miliknya.

“Tahniah kepada semua yang berusaha dan tahniah juga kepada FamilyMart atas pendekatan tidak lagi menjual minuman keras di premis.

“Bersama kita membentuk masyarakat yang lebih sihat sejahtera dan persekitaran kerja yang meletakkan pekerja-pekerja muslim daripada terlibat dengan pelanggaran undang-undang Syariah,” kata PEMBELA.

Februari tahun lalu, ISMA bersama Yayasan Maghfirah melancarkan kempen ‘Malaysia Sejahtera Tanpa Arak’, yang menuntut pihak berkuasa tempatan (PBT) untuk tidak membenarkan penjualan arak di kedai-kedai serbaneka di kawasan majoriti muslim.

Kempen itu antara lainnya turut menuntut kerajaan menetapkan polisi komuniti bebas arak supaya tiada lagi program yang menghidangkan arak secara terbuka dan umum, selain menguatkuasa serta memperkemaskan undang-undang berkaitan arak dan memperketatkan syarat membeli serta menjual arak.

Selain itu, ia juga menuntut pihak berkuasa membuat pemeriksaan dan pemantauan yang lebih ketat ke atas pemandu-pemandu mabuk terutamanya di waktu malam.

Kempen berkenaan bukan hanya menyasarkan kepada golongan muslim, tetapi juga untuk setiap lapisan masyarakat di negara ini.

Selain PEMBELA, kempen itu juga mendapat sokongan beberapa badan bukan kerajaan (NGO) lain antaranya Persatuan Pengguna Islam Malaysia (PPIM), Persatuan Kebajikan Darul Islah Selangor (PERKID), Malaysia Alliance of Civil Society Organisation (MACSA) dan Dewan Perniagaan Melayu Malaysia (DPMM).


BN perlu tumpu khidmat terbaik jika mahu kekalkan Pelangai hingga PRU16

Oleh Ainul Illia Meor Suzurudin

BANGI, 23 Rabiulawal 1445H, Isnin – Gelombang hijau belum dapat mengatasi aspirasi rakyat Pelangai kerana calon Barisan Nasional (BN), Datuk Amizar Abu Adam berjaya memenangi pilihan raya kecil kawasan tersebut meskipun dengan majoriti agak merosot.

Penganalisis politik, Shahbudin Embun berkata, antara faktor yang mempengaruhi keputusan pilihan raya tersebut adalah politik kebencian dan adu domba yang tidak dapat meyakinkan sepenuhnya masyarakat setempat.

Meskipun sambutan yang diterima Perikatan Nasional (PN) begitu memberangsangkan dalam tempoh berkempen namun, katanya, pengundi DUN Pelangai memerlukan pembelaan daripada aspek pembangunan dan kemudahan asas.

“Perkara ini sukar dicapai andainya kawasan tersebut diwakili parti pembangkang. Pimpinan dari tokoh tempatan juga banyak mempengaruhi pola pengundian.

“Ini disebabkan mudahnya untuk tempat mengadu sekiranya mereka perlukan pembelaan,” katanya kepada Ismaweb.net.

Bagaimanapun, beliau berkata, memenangi PRK Dewan Undangan Negeri (DUN) Pelangai tidaklah sesukar mengisi kemenangan tersebut.

Tegasnya, perkara ini sangat mempengaruhi pilihan raya akan datang iaitu Pilihan Raya Umum ke-16 (PRU16).

Oleh yang demikian, BN perlu mengambil langkah-langkah yang wajar jika mahu mengekalkan rekod kawasan tradisi berkenaan.

“Parti itu perlu memberikan perkhidmatan terbaik kepada rakyat tanpa mengira kaum, agama dan kecenderungan politik serta komited untuk menunaikan segala janji ketika berkempen.

“Antara yang harus diberikan tumpuan adalah kemudahan perbankan, kemudahan mengisi bahan api, capaian internet, menaik taraf kemudahan jalanraya, perumahan mampu milik dan sebagainya,” katanya.

Pada masa sama, penerangan hal ehwal parti juga seharusnya sampai hingga ke akar umbi kerana penjelasan yang mudah difahami amatlah penting terutamanya mengenai isu nasional dan sejagat.

“Tahniah diucapkan kepada gabungan BN dan PH. Semoga kemenangan ini menjadi pencetus semangat untuk memacu pembangunan negara demi melestarikan aspirasi rakyat. Kerjasama yang lebih jitu diharapkan lagi untuk menempuh perjalanan yang masih berliku,” katanya.

BN menerusi calonnya, Amizar Abu Adam memperoleh 7,324 undi, sekali gus menewaskan PN yang diwakili Kasim Samat yang mendapat 4,375 undi manakala calon Bebas, Haslihelmy DM Zulhasli hanya 47 undi.

Begitu pun, Amizar menang dengan majoriti undi lebih rendah iaitu sebanyak 2,949 undi berbanding 4,048 undi yang dimenangi penyandangnya, Allahyarham Datuk Seri Johari Harun.


Kuasa dan politik, bawa kebahagiaan atau berakhir dengan penyesalan

MENUNTUT kuasa secara di luar kerangka Syara’ dan untuk tujuan yang bukan Syar’ie tidak akan membawa kepada keadilan dan rahmat kepada seluruh alam.

Keghairahan dan nafsu meluap-luap untuk mencapai puncak kuasa tanpa kendali oleh Iman dan Masuliyyah (tanggungjawab/accountability) hanya akan mendorong seorang pengejar kuasa untuk mengikuti hawa nafsu dan langkah-langkah syaitan serta terjatuh ke dalam perangkap iblis.

Politik bukan medan yang kotor atau jijik tetapi penuh dengan kelazatan dunia, daya tarikan yang mempesonakan serta mampu menghilangkan sifat keinsanan manusia.

Kecuali mereka yang dirahmati dan dipelihara oleh Allah, yang menjadikan kuasa sebagai jalan untuk melaksanakan ‘ubudiyah kepada Allah, mengambil kembali hak yang dirampas dari umat, rakyat dan bangsa, melaksanakan keadilan tanpa pilih kasih, bersifat belas kasihan kepada yang tertindas dan menggigil seluruh tubuh badan akan nasib yang bakal menimpa pada hari kiamat di atas segala keterlanjuran, pengabaian, salahguna kuasa, perlanggaran amanah serta keceluparan, keangkuhan dan kesombongan di muka bumi.

Ia bukan wasilah untuk menyemarakkan kefasadan, kemungkaran, maksiat dan dosa ke atas masyarakat.

Ia bukan peluang untuk menjulang agenda kufur seperti liberalisme, sekularisme, atheisme, sosialisme dan seruan-seruan jahiliyah lain.

Ia bukan jalan yang dirintis oleh Machiavelli atau Theodore Hertzl atau Karl Marx atau Abdullah Bin Saba’.

Ia juga boleh membawa kebahagiaan.

Atau berakhir dengan penyesalan.

Pemerhati politik
Mohd Luttfi Abd Khalid


PEMULIH dijangka beri impak kepada fiskal negara

KUALA LUMPUR, 21 Zulkaedah 1442H, Jumaat – Pakej Perlindungan Rakyat dan Pemulihan Ekonomi (PEMULIH) dijangka akan memberikan impak ke atas keadaan fiskal negara dan sasaran defisit baharu akan dibuat selepas impak kawalan pergerakan dan Keluaran Dalam Negara Kasar (KDNK) diumumkan pada Ogos.

Timbalan Ketua Setiausaha Perbendaharaan (Dasar) Kementerian Kewangan Zakiah Jaafar berkata, pakej bantuan bernilai RM150 bilion itu yang melibatkan suntikan fiskal langsung baharu berjumlah RM10 bilion, pastinya akan memberi impak kepada kedudukan fiskal kerajaan.

“Kerajaan sebelum ini telah mengumumkan pelbagai pakej bantuan dan pakej rangsangan dan yang terkini, PEMULIH.

“Pada tahun lepas, kita sasarkan defisit fiskal sebanyak 5.4 peratus daripada KDNK, tetapi pada tahun ini, dengan pelancaran beberapa pakej bantuan seperti Pakej Bantuan Perlindungan Ekonomi dan Rakyat Malaysia (PERMAI) dan Program Strategik Memperkasa Rakyat dan Ekonomi (PEMERKASA), kita sudah meningkatkan ramalan defisit fiskal kepada enam peratus.

“Dengan (pelancaran) PEMULIH, angka ini dijangka lebih meningkat,” katanya dalam program Ruang Bicara mengenai PEMULIH yang disiarkan di Bernama TV malam tadi.

Menurut beliau sasaran baharu bagi kedudukan kewangan negara akan dapat dibuat apabila kesan kawalan pergerakan terbaharu ke atas KDNK dibentangkan pada Ogos ini.

Walaupun kesan fiskal adalah sesuatu yang perlu ditangani, Zakiah berkata, perkara yang lebih penting adalah untuk menentukan keadaan ekonomi negara pulih secepat mungkin yang mana kuncinya terletak kepada program vaksinasi negara.

Beliau berkata, sekiranya sasaran 80 peratus imunisasi kelompok dicapai lebih awal, sektor ekonomi boleh dibuka dengan lebih awal, sekali gus memudahkan rakyat untuk keluar bekerja.

Mengambil contoh Amerika Syarikat, United Kingdom dan Jerman, Zakiah berkata, kadar kes dan kemasukan ke hospital di negara-negara itu turut mengalami penurunan mendadak selepas 30 peratus rakyatnya divaksinasi.

Sehubungan itu, untuk mempercepatkan program vaksinasi negara, kerajaan melalui pakej PEMULIH turut memberi penekanan kepada program itu untuk mencapai imuniti kelompok secepat mungkin supaya sektor ekonomi boleh dibuka dan kerajaan akan dapat menjana semula hasil seperti “circular effect.”

Mengenai pembiayaan pakej PEMULIH, Zakiah berkata sumber hasil tambahan dikenal pasti setelah pihak kementerian sentiasa menguruskan aliran tunai kerajaan.

“Kita telah mengenal pasti sumber hasil tambahan, antaranya kutipan dividen daripada entiti kerajaan, syarikat-syarikat kerajaan, dan dalam masa yang sama terdapat penjimatan perbelanjaan kerajaan terutamanya dalam perbelanjaan pembangunan.

“Dalam tempoh kawalan pergerakan, terdapat projek-projek yang tidak dapat diteruskan, jadi ia ditangguhkan pelaksanaannya, bukan dibatalkan.

“Semasa tempoh kawalan pergerakan juga, kita boleh berjimat untuk belanja operasi seperti tidak perlu mengadakan mesyuarat fizikal, perjumpaan, tiada lawatan kerja dan sebagainya. Jadi boleh membuat sedikit penjimatan,” katanya.

Sementara itu, beliau berkata sebagai opsyen terakhir, kerajaan masih boleh membuat pinjaman baharu sekiranya terpaksa, walaupun akan meningkatkan kadar keberhutangan.

“Tetapi, itu opsyen terakhir kerana kita tidak mahu membebankan generasi akan datang untuk membayar hutang ini,” katanya.

Menurut Zakiah, bagi membolehkan aktiviti ekonomi diteruskan, peralihan daripasa Fasa Satu Kawalan Pergerakan dalam Pelan Pemulihan Negara adalah penting dan sehubungan itu, kawalan pergerakan merupakan kunci untuk menamatkan penularan pandemik.

“Selama berkhidmat dalam kerajaan, sudah lima krisis dihadapi, tetapi ini adalah krisis pertama di mana kita perlu memasukkan elemen nyawa dalam perkiraan kita.

“Banyak perkara perlu dipertimbangkan antara menyelamatkan ekonomi dan nyawa, sektor mana harus dibantu dahulu dan perlu diutamakan, golongan mana perlu dibantu, keutamaan sekarang dan masa hadapan,” katanya.

Menurut Zakiah, pakej PEMULIH telah distrukturkan bagi mencerminkan langkah kerajaan untuk bersama-sama sektor swasta dalam membantu rakyat dan perniagaan yang terjejas ketika menghadapi pandemik, namun, dengan cabaran yang berbeza.

Sebagai contoh, beliau berkata, moratorium pinjaman bank mungkin tidak begitu relevan kepada kumpulan B40 dan perniagaan mikro kerana mereka tidak mempunyai pinjaman bank atau membuat pinjaman terlalu banyak.

“Justeru, bagi golongan ini, bantuan tunai dan geran adalah lebih sesuai. Inisiatif ini perlu ditanggung oleh kerajaan sepenuhnya,” katanya.

Zakiah berkata, kumpulan M40 dan T20 pula mempunyai komitmen kewangan yang lebih tinggi, sekali gus menjadikan moratorium pinjaman sebagai bantuan yang lebih sesuai untuk mengurangkan beban kewangan mereka selain memanfaatkan kemudahan pengeluaran i-Citra Kumpulan Wang Simpanan Pekerja, sekiranya perlu.

“Metodologi menggabungkan fiskal dan bukan fiskal ini merupakan amalan antarabangsa. Menerusinya, kita menilai setiap satu pakej rangsangan atau bantuan,” katanya. – Bernama


Tun M masih mahu perjuangkan Melayu meski umur sudah 97

PUTRAJAYA, 8 Syaaban 1444H, Rabu – Tun Dr Mahathir Mohamad memilih Parti Bumiputera Perkasa Malaysia (Putra) sebagai platform untuk memperjuangkan hak orang Melayu tanpa mengenepikan kepentingan kaum lain.

“Walaupun umur saya 97 tahun, hati saya masih lagi dengan perjuangan orang Melayu. Kedudukan orang Melayu sekarang ini lebih banyak masalah dari kaum-kaum lain. Ini bukan kerana perkauman.

“Kita perlu melihat orang Melayu dapat bahagian mereka dalam keadaan di negara kita (yang mana) mereka sekarang ini tidak menguasai ekonomi dan politik. Kalau kita tak selamatkan orang Melayu, negara kita akan hadapi masalah kepincangan,” katanya.

Dr Mahathir berkata demikian dalam sidang media selepas majlis penyerahan kad keahlian dan watikah Penasihat Putra yang disampaikan oleh Presiden Putra Datuk Ibrahim Ali, di sini hari ini.

Pada 10 Februari lepas, Dr Mahathir mengumumkan beliau bersama 12 ahli lain keluar daripada parti Pejuang yang diasaskannya ekoran tindakan parti berkenaan memutuskan hubungan dengan Gerakan Tanah Air.

Mengenai penyertaan Putra dalam enam Pilihan Raya Negeri (PRN) yang akan diadakan tahun ini, Dr Mahathir berkata, ia akan diputuskan selepas perjumpaan dengan kepimpinan tertinggi Putra.

“Kita akan timbang, banyak masalah kita hadapi antaranya kegunaan duit dalam pilihan raya. Kita tiada duit, kita tidak mahu pilihan raya dikuasai oleh orang yang ada duit saja,” katanya.

Sementara itu, Timbalan Presiden Putra Tan Sri Mohd Khalid Yunus berkata, sejak tersebar kesediaan Dr Mahathir menyertai Putra, parti itu menerima lebih 1,000 permohonan ahli baharu.

Beliau juga berkata Putra telah menetapkan 7 Mac hingga 6 April untuk mengadakan mesyuarat agung bahagian, 7 Mei untuk persidangan perwakilan peringkat pusat, manakala pemilihan barisan kepimpinan dicadangkan pada 8 April ini. – Bernama


DBP bila nak bertindak salah guna kalimah ‘Allah’ dalam Bahasa Melayu?

BARU-BARU ini, Dewan Bahasa dan Pustaka (DBP) telah dilanda suatu polemik iaitu kontroversi definisi perkataan ‘Keling’ daripada suatu definisi perkataan lain.

Selepas diasak atas bawah, kiri kanan selama beberapa hari, akhirnya mereka bersetuju menukarkannya dengan perkataan yang lain.

Saya tidaklah mahu komen akan teknikaliti definisi perkataan tersebut, walaupun secara sejarah dan budaya setempat bangsa Melayu turun temurun telah menggunakan istilah tersebut.

Tetapi, kita faham bahawa masyarakat India tersinggung dengan perkataan tersebut dan tidak mahu lagi perkataan tersebut digunakan merujuk kepada bangsa mereka walaupun kita difahamkan pada 2009 Mahkamah Tinggi membenarkannya.

Namun, saya ingin membangkitkan suatu persoalan di sini. Mengapakah DBP begitu mudah mengambil tindakan dalam isu ini, tetapi sampai sekarang DBP sebagai badan berautoriti dalam Bahasa Melayu masih berdiam diri dalam isu kalimah Allah apabila ada pihak yang sesuka hati memberikan definisi baharu sesuka hati atas dasar Bahasa Melayu.

Situasinya lebih kurang sama, umat Islam tersinggung apabila kalimah Allah disalahguna oleh pihak lain untuk menyebarkan dakyah mereka.

Malah, sudah banyak dokumentasi bahawa penyalahgunaan kalimah Allah ini adalah sebahagian daripada strategi dakyah Kristian sejak zaman penjajahan pra-British lagi. Apakah isu kalimah Allah kurang pentingnya dari isu perkataan ‘Keling’?

Isu kalimah Allah ini sudah tercetus sejak tahun 1986, dan kita masih tidak nampak DBP memainkan peranannya sebagai badan autoriti untuk bahasa kebangsaan kita.

Sudah pasti umat Islam terutamanya oran Melayu berasa sangat tersinggung dengan ‘double standard’ ini.

Lebih-lebih lagi ianya melibatkan tercalarnya kesucian agama mereka dan kegagalan DBP menaungi bahasa mereka.

Kini DBP bergelut pula dengan kes saman dalam isu perkataan ‘Keling’. Saya pasti, umat Islam taklah sampai tahap tergamak ingin menyaman DBP untuk isu kalimah Allah tetapi ianya pasti tidak mustahil.

Maka, kita desak agar DBP segera bertindak menyatakan pendirian dalam isu kalimah Allah.

Sultan sudah bertitah. Kementerian dalam Negeri sudah melawan kembali di mahkamah. NGO-NGO Islam dan Melayu sudah bangkit bersuara. Apa lagi DBP takutkan?

Haji Aminuddin Yahaya
Pengerusi PEMBELA


Junta Myanmar ikrar teruskan kekerasan kepada lawan

NAYPYIDAW, 5 Ramadan 1444H, Isnin – Ketua Junta Myanmar, Jeneral Min Aung Hlaing berikrar untuk terus melakukan tindakan kekerasan kepada lawan sambil menegaskan akan mengadakan pilihan raya.

Myanmar kini bergolak selepas tentera menggulingkan kerajaan Aung San Suu, tidak berpuas hati dengan penipuan pilihan raya.

Situasi berkenaan mencetuskan pertempuran dengan pemberontak etnik dan melahirkan puluhan Pasukan Pertahanan Rakyat (PDF) antijunta.

Tegas Aung Hlaing, pihaknya akan mengambil tindakan tegas ke atas penentang dan pemberontak etnik yang menyokong PDF.

“Tindakan keganasan yang dipanggil PDF perlu ditangani untuk kebaikan semua,” katanya ketika berucap di hadapan kira-kira 8,000 anggota tentera yang hadir sempena perarakan tahunan Hari Angkatan Tentera.

Katanya, Junta kemudian akan mengadakan pilihan raya dengan bebas dan adil selepas tamat darurat.

Sebelum ini, tentera mengumumkan lanjutan darurat selama dua tahun dan penangguhan pilihan raya seperti yang dijanjikan pada Ogos. – Agensi


PDRM semak semula siasatan pembebasan Addy Kana, 2 anggota polis

KUALA LUMPUR, 16 Ramadan 1442H, Rabu – Polis Diraja Malaysia (PDRM) akan menyemak semula siasatan kes Zaidi Kanapiah atau Addy Kana dan dua anggota polis yang dibebaskan serta-merta daripada tahanan di bawah Akta Pencegahan Jenayah 1959 (POCA), berkaitan sindiket judi dalam talian.

Ketua Polis Negara Tan Sri Abdul Hamid Bador berkata perkara berkenaan akan diserahkan kepada timbalannya Datuk Seri Acryl Sani Abdullah Sani untuk berbincang dengan pegawai-pegawai polis yang terlibat mengendalikan kes itu.

“Datuk Seri Acryl Sani akan panggil dan berbincang dengan mereka (pegawai polis terlibat kendali kes Addy Kana) untuk melihat kelemahan siasatan kes berkenaan.

“Ia adalah untuk mengelakkan daripada berulang kembali (gugur kes POCA) dan saya tidak mahu PDRM dilihat seolah-olah bersikap semberono sahaja menggunakan peruntukan undang-undang mengenakan POCA ikut sesuka hati tanpa kualiti yang mungkin menyebabkan seseorang itu teraniaya,” katanya pada sidang media selepas majlis penyampaian Surat Penghargaan Tolak Rasuah PDRM di Bukit Aman, di sini, hari ini.

Semalam, Mahkamah Persekutuan yang dipengerusikan Ketua Hakim Negara Tun Tengku Maimun Tuan Mat memerintahkan ketiga-tiga lelaki itu dibebaskan selepas membenarkan rayuan mereka terhadap permohonan writ habeas corpus supaya dibebaskan dengan serta-merta. – Bernama


Tingkat kemudahan internet untuk pastikan kelas hibrid berkesan

BANGI, 23 Muharram 1444H, Ahad – Ikatan Guru-Guru Muslim Malaysia (iGuru) mengesyorkan supaya kerajaan meningkatkan kemudahan internet dan jalur lebar di seluruh negara bersesuaian dengan teknologi 5G.

Presidennya, Ustaz Mohd Azizee Hasan berkata, langkah itu bagi memastikan keberkesanan pelaksanaan projek kelas hibrid yang akan bermula November depan.

Beliau berkata, iGuru menyambut baik pelaksanaan projek rintis itu, namun beberapa perkara perlu ditambah baik supaya dapat melonjakkan kecemerlangan pendidikan negara.

“iGuru mencadangkan untuk peruntukan kewangan yang besar terutama penyediaan peralatan pembelajaran seperti TV pintar, skrin layar dan alat peranti, selain latihan intensif kepada guru-guru dalam menggunakan teknologi pembelajaran secara digital.

“Manfaatkan pelantar pendidikan seperti platform ‘Delima’, Google Education Learning dan sebagainya, termasuk menyediakan kelas yang kondusif dan interaktif mengambil kira bilangan murid yang bersesuaian untuk sesi pengajaran,” katanya dalam kenyataan, hari ini.

Sebelum ini, media melaporkan Kementerian Pendidikan (KPM) bakal melaksanakan projek rintis membabitkan 550 kelas hibrid di 110 sekolah terpilih di seluruh negara bermula November depan.

Menteri Kanan Pendidikan, Datuk Mohd Radzi Md Jidin berkata, 110 sekolah di seluruh negara itu termasuk Sabah dan Sarawak yang dipilih dengan setiap lima bilik darjah sekolah akan ditingkatkan sambungan internet untuk membolehkan pengajaran dan pembelajaran (PdP) dilaksanakan secara hibrid.

Mohd Azizee berkata, pelaksanaan projek rintis ini bersesuaian dengan perkembangan semasa di peringkat global terutama di era pembelajaran digital dan IR 5.0.

Beliau turut berharap pelaksanaan itu dapat memberikan manfaat kepada guru dan murid, selain melonjakkan kecemerlangan pendidikan negara.

“Projek rintis ini diharap dapat mempercepatkan perkongsian ilmu dan kemahiran sekali gus mendedahkan murid-murid untuk menggunakan aplikasi pembelajaran digital seperti smart TV, skrin layar dan peranti berkaitan.

“iGuru berharap projek ini akan meningkatkan pengetahuan murid, kreativiti dan inovasi guru serta perkongsian pintar PdP antara sekolah-sekolah sekali gus merapatkan jurang pendidikan dan digital,” katanya.

Pada masa sama, iGuru turut berharap pelaksanaannya dapat diperluaskan ke sekolah-sekolah lain termasuk di luar bandar, dengan meningkatkan kemudahan internet supaya turut sama mendapat manfaat daripada projek rintis ini.


Denmark kesan laman web jual ‘pasport’ COVID-19 palsu

MURMANSK, 27 Syaaban 1442H, Jumaat – Portal kesihatan awam Denmark sundhed.dk membuat aduan mengenai lawam web yang menjual sijil atau pas vaksin COVID-19 palsu, lapor Sputnik.

Pengarah portal itu, Morten Elbek Petersen pada Khamis berkata, laman web yang menawarkan pasport atau sijil ujian COVID-19 palsu itu dikesan memulakan operasi mereka baru-baru ini.

Pada Selasa, Denmark menjadi negara pertama di Eropah melancarkan ‘pasport’ COVID-19 yang membolehkan perniagaan tidak penting beroperasi semula.

Dikenali ‘coronapas’ ia boleh diperolehi dalam format kertas atau melalui portal dan aplikasi MinSundhed.

“Kami boleh mengesan pasport atau sijil ujian COVID-19 palsu. Sebaik kami kesan seseorang cuba memanipulasi data, kami segera maklumkan perkara itu kepada pihak polis,” kata Petersen.

Menurut Petersen, terdapat perbezaan ciri tertentu antara pasport asli dan palsu.

Coronapas diberikan kepada mereka yang sudah menerima suntikan vaksin COVID-19 sepenuhnya, pulih daripada jangkitan atau diuji negatif dalam tempoh 72 jam.

Dengan Coronapas membolehkan pemiliknya mengunjungi tempat awam seperti salon kecantikan dan dandanan rambut, bemula 21 April manakala restoran, muzium, teater dan pawagam, bermula 6 Mei. – Bernama


Harga siling baharu ayam, telur bantu kekang kenaikan ketara inflasi makanan

KUALA LUMPUR, 30 Zulkaedah 1443H, Khamis – Langkah kerajaan menetapkan harga siling runcit baharu bagi ayam dan telur dapat membantu mengekang pelarasan lebih besar yang meningkatkan lagi inflasi makanan secara menyeluruh, kata MIDF Research.

Menurutnya, ini penting memandangkan inflasi makanan tersebut telah mencecah paras tinggi untuk beberapa tahun berdasarkan data Indeks Harga Pengguna (IHP) bagi Mei 2022.

“Sebagai contoh, harga siling baharu ayam pada RM9.40 sekilogram untuk Semenanjung Malaysia yang meningkat sebanyak 5.6 peratus daripada paras sebelumnya pada RM8.90 sekilogram.

“(Jumlah) itu lebih kecil daripada jangkaan kenaikan sekitar RM10 hingga RM12 sekilogram jika harga ayam diapungkan,” katanya dalam nota tinjauannya hari ini.

MIDF Research juga menyifatkan keputusan Lembaga Pertubuhan Peladang untuk mengimport 4,500 tan ayam dari Thailand berupaya menstabilkan bekalan ayam di pasaran domestik selain mengehadkan tekanan kenaikan harganya pada masa ini.

“Bagi tempoh-tempoh seterusnya, kami menjangkakan kerajaan akan terus meninjau lebih banyak inisiatif untuk meredakan tekanan kenaikan harga makanan untuk jangka panjang,” katanya.

Mengulas prospek inflasi, MIDF Research mengunjurkan inflasi IHP itu sekitar 2.8 peratus pada 2022, meningkat daripada 2.5 peratus pada tahun lepas dengan mengambil kira inflasi makanan yang lebih pantas selain peningkatan berterusan dalam aktiviti perbelanjaan domestik bagi tahun ini.

Semalam, Jemaah Menteri telah memutuskan untuk tidak mengapungkan harga ayam sebaliknya meneruskan subsidi dan menetapkan harga siling runcit ayam standard pada RM9.40 sekilogram di Semenanjung Malaysia mulai 1 Julai ini.

Serentak dengan keputusan itu, harga runcit telur ayam ditetapkan pada kadar 45 sen sebiji untuk gred A manakala gred B (43 sen sebiji) dan gred C (41 sen) di Semenanjung Malaysia. – Bernama


2 pegawai SPRM ditahan bantu kes rompakan berkumpulan

BANGI, 11 Jamadilawal 1443H, Khamis – Polis Diraja Malaysia (PDRM) hari ini mengesahkan penahanan dua pegawai Suruhanjaya Pencegahan Rasuah Malaysia (SPRM), bagi membantu siasatan kes rompakan berkumpulan membabitkan kerugian RM700,000 pada 10 Disember lalu.

Pengarah Jabatan Siasatan Jenayah PDRM, Datuk Seri Abd Jalil Hassan berkata, siasatan dijalankan oleh Unit Siasatan Jenayah Terkelas (USJT), Bukit Aman di bawah Seksyen 395 Kanun Keseksaan (Rompakan Berkumpulan).

Beliau berkata, dua pegawai SPRM berusia 37 tahun dan 39 tahun itu telah ditahan reman bermula 16 Disember sehingga 19 Disember 2021.

“Justeru, PDRM menyeru orang ramai supaya memberi ruang kepada pihak polis untuk menjalankan siasatan secara telus dan adil.

“Kertas siasatan akan dikemukakan ke kamar Timbalan Pendakwa Raya dalam tempoh terdekat,” katanya dalam kenyataan, hari ini.

Sebelum ini, media melaporkan dua individu termasuk seorang pegawai agensi penguat kuasa ditahan polis selepas disyaki terbabit kes rompakan berkumpulan di sebuah rumah di Jalan Ampang.

Dalam kejadian 12 tengah hari Jumaat lalu, tiga lelaki memperkenalkan diri sebagai pegawai penguat kuasa sebuah agensi penguat kuasa memecah masuk rumah seorang ahli perniagaan berusia 50-an.


Senator Ras Adiba sahkan pegawai khas positif COVID-19

KUALA LUMPUR, 16 Rabiulawal 1442H, Isnin  – Senator Ras Adiba Mohd Radzi hari ini mengesahkan bahawa seorang pegawai khasnya yang juga adik beliau, disahkan positif COVID-19 dan sedang mendapatkan rawatan di Hospital Sungai Buloh.

Sehubungan itu Ras Adiba berkata, beliau dan 10 lagi ahli keluarganya sedang menunggu keputusan ujian saringan COVID-19.

“Dalam kesempatan ini saya ingin memohon maaf sekiranya telah menyusahkan mana-mana pihak susulan kejadian yang menimpa diri saya dan keluarga,” katanya menerusi kenyataan di sini hari ini.

Jelasnya, beliau reda dengan dugaan itu dan berharap agar Allah SWT melindungi semua dari wabak COVID-19.

Terdahulu Menteri di Jabatan Perdana Menteri (Parlimen dan Undang-undang) Datuk Takiyuddin Hassan mengusulkan agar persidangan Dewan Rakyat hari ini ditangguh pada 1 tengah hari sebagai langkah berjaga-jaga, berikutan penularan gelombang ketiga COVID-19 di negara ini. -Bernama


Afghanistan rancang import elektrik dengan Iran

KABUL, 9 Rabiulakhir 1443H, Ahad – Afghanistan merancang mengimport tenaga elektrik daripada Iran dan berharap tindakan berkenaan mampu menangani krisis yang semakin kritikal.

Syarikat Da Afghanistan Breshna Sherkat (DABS) menerusi kenyataan mengumumkan perjanjian akan membeli bekalan 100 megawat daripada Iran, lapor rangkaian TOLO News.

Bekalan yang diimport dari Iran itu akan disalurkan kepada penduduk di wilayah barat Afghanistan yang berdepan kesukaran selepas terputus bekalan elektrik sejak kebekalangan ini.

Rangkaian tenaga elektrik di negara itu berada dalam keadaan tidak menentu sejak Taliban mengambil alihan pentadbiran Ogos lalu.

Keadaan itu menyebabkan Afghanistan terpaksa mengimport bekalan elektrik dari negara-negara jiran seperti Uzbekistan, Tajikistan dan Turkmenistan yang menyumbang 80 peratus daripada sumber tenaga elektrik.

Bulan lalu, The Wall Journal melaporkan bekalan elektrik ke Kabul mungkin akan mengalami gangguan pada musim sejuk berikutan Taliban tidak membayar bil kepada negara pembekal dan tidak mengutip bayaran daripada pengguna.

Malah Bekas Ketua Pegawai Eksekutif DABS berkata, syarikat berkenaan mempunyai hutang sebanyak AS$90 juta (RM374 juta) dengan ketiga-tiga negara.

Situasi itu menyebabkan negara berkenaan bersepakat menghentikan bekalan berikutan Afghanistan tidak mampu membayar tunggakan hutang. – Agensi


Landskap Persekutuan Malaysia dijangka berubah selepas RUU baharu dibentang

BANGI, 13 Rabiulawal 1443H, Rabu – Landskap Persekutuan Malaysia dijangka berubah selepas kerajaan membentangkan Rang Undang-Undang baharu bagi mengembalikan hak sama rata kepada Sabah dan Sarawak.

Perkara itu disuarakan Datuk Seri Salleh Said Keruak yang mahu semua pemimpin bersatu hati dengan mengetepikan sentimen politik dalam menjayakan usaha berkenaan.

“Kita nantikan dengan sabar perubahan progresif yang boleh memperkasakan hak Sabah dan Sarawak.

“Besar harapan kita agar pemimpin bermuafakat dan ketepikan sentimen politik dalam perkara ini.

“Ini kerana perubahan ini penting untuk tetapkan halatuju kita dalam Malaysia sebagai rakan kongsi bersama,” katanya dalam catatan di Facebook, hari ini.

Majlis Khas Perjanjian Malaysia 1963 (MKMA63) bersetuju melaksanakan pindaan Perkara 1(2) dan Perkara 160(2) Perlembagaan Persekutuan untuk mengembalikan status Sabah dan Sarawak sebagai rakan sekutu.

Menteri di Jabatan Perdana Menteri (Hal Ehwal Sabah dan Sarawak), Maximus Ongkili berkata, keputusan itu dipersetujui pada mesyuarat MKMA63 yang dipengerusikan Perdana Menteri, Ismail Sabri Yaakob, kelmarin.

Cadangan pindaan itu dibentangkan Menteri di Jabatan Perdana Menteri (Undang-Undang dan Parlimen) Wan Junaidi Tuanku Jaafar yang juga mengetuai Jawatankuasa Kerja Rakan Sekutu MKMA63.


Suri rumah rugi RM87,000 ditipu Macau Scam

SIBU,15 Jamadilakhir 1443H, Selasa – Seorang suri rumah di sebuah perkampungan nelayan di Igan, Bahagian Mukah dekat sini membuat laporan polis di Balai Polis Pusat Sibu semalam, selepas mengalami kerugian lebih RM87,000 yang termasuk wang simpanannya dalam Tabung Haji, apabila menjadi mangsa terbaru Macau Scam baru-baru ini.

Pemangku Ketua Polis Daerah Sibu Supt Dr Collin Babat dalam kenyataan hari ini berkata, ia bermula apabila suri rumah berumur 50-an itu menerima panggilan daripada seorang wanita bernama ‘Mastura’ yang kononnya mendakwa nama suri rumah itu digunakan untuk membuat tuntutan insurans RM76,000.

Beliau berkata, suri rumah itu percaya kononnya bagi menangguhkan “waran tangkap” dan mengelak akaun dibekukan, dia diminta membuka akaun baharu di samping turut diminta menyerahkan maklumat mengenai akaun berkenaan serta akaun Tabung Hajinya.

Katanya, wanita itu kemudiannya diarahkan membuat lima transaksi tunai ke akaun berkenaan dari tempoh 13 Dis hingga 4 Jan lepas melibatkan jumlah keseluruhannya RM61,000.

Menurutnya wanita itu sedar ditipu hanya selepas membuat semakan baki di akaun bank berkenaan dan mendapati RM61,000 telah lesap, manakala wang RM26,138 dalam akaun Tabung Haji juga telah tiada.

Collin berkata, kes sedang disiasat di bawah Seksyen 420 Kanun Keseksaan kerana menipu, dan beliau turut menasihati orang ramai supaya tidak mudah terjebak dengan tipu helah apabila dihubungi orang tidak dikenali, yang mengaku kononnya pegawai polis, peguam, wakil insurans dan sebagainya. – Bernama


Krisis Sabah: Bersatu kata realiti sikap UMNO rakus rebut kuasa

BANGI, 17 Jamadilakhir 1444H, Selasa – Kemelut politik yang melanda Sabah ketika ini seolah-olah menunjukkan realiti sikap sebenar segelintir pemimpin UMNO, yang rakus dalam merebut kuasa.

Ketua Penerangan Bersatu, Datuk Wan Saiful Wan Jan berkata, menjadi realiti bahawa pemimpin UMNO dilihat tidak menghormati perjanjian yang dilakukan, demi membolehkan mereka terus berkuasa.

“Saya rasa ini adalah realiti sikap UMNO (pemimpinnya). Kita kena ingat semasa Tan Sri Muhyiddin Yassin dulu siapa yang buat kacau (tarik sokongan) kalau bukan UMNO.

“Di Sabah ketika ini, siapa yang tarik sokongan kalau bukan UMNO.

“Inilah realiti UMNO yang tidak menghormati perjanjian, rakus dalam merebut kuasa, namun kita harap penyelesaian terbaik akan dicapai,” katanya seperti dipetik media tempatan, hari ini.

Kemelut politik Sabah bermula apabila Timbalan Ketua Menteri, Datuk Seri Bung Moktar Radin menarik sokongan UMNO-Barisan Nasional (BN) terhadap kerajaan Gabungan Rakyat Sabah (GRS) pimpinan Datuk Seri Hajiji Noor.

Situasi itu berlanjutan apabila Hajiji mendakwa masih mendapat sokongan 44 Ahli Dewan Undangan Negeri (ADUN), manakala Bung Moktar meneruskan usahanya untuk menumbangkan kerajaan Gabungan Rakyat Sabah (GRS).


450 individu terkandas di Lebuhraya KL- Karak diselamatkan

KUANTAN, 15 Jamadilawal 1443H, Isnin – Kira-kira 450 individu terdiri daripada pemandu dan penumpang kenderaan yang terkandas di Lebuhraya Kuala Lumpur-Karak akibat tanah runtuh dan banjir sejak semalam, telah dibawa keluar secara berperingkat termasuk menggunakan bot Lebuhraya Pantai Timur, dalam operasi bermula awal pagi semalam.

Jurucakap ANIH Berhad memaklumkan khidmat lori tunda akan digunakan hari ini bagi mengeluarkan kenderaan yang tersangkut di lokasi berkenaan.

Menurutnya operasi sepanjang hari bermula sekitar 7 pagi tadi itu, dilakukan sebaik lokasi berkenaan dapat diakses dan dilalui oleh petugas syarikat konsesi berkenaan.

Katanya kesemua mangsa telah ditempatkan di beberapa lokasi di lebuh raya berkenaan dengan diberikan bantuan sewajarnya seperti edaran makanan dan minuman.

Setakat 10 malam semalam, laluan di KM76-KM126 Karak-Temerloh masih ditutup di kedua-dua hala.

Sementara itu, Ketua Pegawai Eksekutif Pengurusan Air Pahang Berhad (PAIP) berkata sebanyak 13 buah Loji Rawatan Air (LRA) melibatkan daerah Kuantan, Temerloh, Bentong, Lipis dan Raub tidak dapat beroperasi kerana terkesan dengan kejadian banjir ketika ini.

Katanya berikutan henti tugas LRA itu, sebanyak 53,916 akaun pengguna mengalami masalah gangguan bekalan air.

“Penutupan telah bermula semalam membabitkan empat LRA, bagaimanapun telah meningkat kepada 13 LRA disebabkan peningkatan paras air sungai selain terputus bekalan elektrik daripada Tenaga Nasional Berhad (TNB).

“Bantuan penghantaran bekalan air bersih dan tangki statik juga telah ditempatkan ke kawasan Pusat Pemindahan Sementara (PPS) yang terjejas, namun masih terdapat banyak kawasan yang dinaiki air menyebabkan kesukaran penghantaran bekalan air terawat melalui lori tangki,” katanya dalam kenyataan. – Bernama


Rejim haram Zionis terus bunuh penduduk Palestin

TEBING BARAT, 12 Rabiulakhir 1443H, Rabu – Tentera rejim Zionis menembak mati seorang lelaki warga Palestin di utara Lembah Jordan, sebahagian daripada Tebing Barat yang diduduki.

Lelaki berusia 26 tahun itu – dikenali sebagai Saddam Hussein Bani Odeh – ditembak mati selepas konfrontasi tercetus ketika serbuan semalam.

Menurut Kementerian Kesihatan Palestin, peluru yang dilepaskan oleh seorang askar Israel di pintu masuk ke bandar Tubas menembusi bahu, jantung, dan paru-paru kirinya.

Odeh meninggal dunia akibat kecederaan sebaik tiba di hospital berhampiran.

Agensi berita Palestin Maan melaporkan, insiden itu berlaku berikutan konfrontasi tercetus di kawasan antara tentera Israel dan penduduk Tubas, sejurus selepas tentera menyerbu bandar itu – sebagai sebahagian daripada tindakan keras yang lebih meluas di kawasan di Tebing Barat.

Sekurang-kurangnya dua lelaki ditahan ketika serbuan itu, manakala lapan lagi ditahan dari kawasan lain di seluruh wilayah yang diduduki pada Selasa.

Saksi memberitahu media tempatan bahawa tentera Israel yang menyerbu Tubas adalah tergolong dalam ‘unit khas’.

Kempen serbuan dan tangkapan yang lebih meluas juga berlaku di bandar Jenin dan Nablus, Tebing Barat

Penangkapan itu berlaku beberapa hari selepas Israel mengumumkan akan memajukan rancangan untuk 3,000 lagi rumah peneroka Yahudi di Tebing Barat – walaupun mendapat kritikan antarabangsa terhadap pembinaan haram itu.

Ratusan ribu rakyat Israel membina penempatan di Tebing Barat yang dianggap haram di bawah undang-undang antarabangsa.

Beberapa pos pendatang juga haram di bawah undang-undang Israel namun kerajaan lambat atau tidak mahu memindahkannya.

Tentera Israel kerap melakukan kempen penangkapan yang meluas di seluruh Tebing Barat dengan alasan mencari warga Palestin yang ‘dikehendaki’. – Agensi


SPRM kenal pasti tiada penyelewengan projek Musang King di Baling

BANGI, 14 Muharram 1444H, Jumaat – Tidak wujud unsur-unsur penyelewengan dalam keputusan kerajaan Kedah melaksanakan projek tanaman durian Musang King di Gunung Inas, Baling.

Pengarah Suruhanjaya Pencegahan Rasuah Malaysia (SPRM) Kedah, Datuk Shaharom Nizam Abd Manap berkata, pihaknya meneliti kesemua minit mesyuarat EXCO Kerajaan Kedah berkaitan projek terbabit dan mengambil dokumen berkenaan sebelum ini.

“Hasil penelitian awal ke atas semua dokumen berkenaan tidak mengesan sebarang unsur salah laku atau penyelewengan yang boleh diambil tindakan mengikut bidang kuasa SPRM.

“Bagaimanapun, kita tidak tolak kemungkinan meneruskan siasatan lanjut berkaitan projek ladang durian ini, jika mendapat maklumat baharu yang boleh dikaitkan dengan bidang kuasa kami.

“Setakat ini, tidak ada laporan rasmi dibuat kepada SPRM berkaitan kes ini. Sebaliknya, kita yang mengambil inisiatif memulakan siasatan, termasuk ke Wisma Darul Aman bagi mendapatkan dokumen berkaitan,” katanya seperti dipetik akhbar tempatan, hari ini.

Pada 10 Julai lalu, SPRM Kedah memulakan siasatan bagi melihat kemungkinan berlaku perbuatan salah laku sehingga menyebabkan berlakunya bencana banjir lumpur dan aliran puing di Kampung Iboi pada 4 Julai lalu, yang mengorbankan tiga nyawa selain ratusan penduduk terjejas.

Berikutan itu, pegawai penyiasat dihantar meninjau keadaan bencana, selain turut masuk ke Wisma Darul Aman bagi mendapatkan minit Mesyuarat EXCO Kerajaan Kedah terdahulu berkaitan pelaksanaan projek ladang durian berkenaan.

Sharom menjelas, pihaknya merujuk laporan yang dibuat Pasukan Khas Siasatan Bencana Tragedi Baling 2022 yang menyentuh kejadian berkenaan secara lebih menyeluruh.

Tegas beliau, laporan yang dibentangkan lengkap dan pihaknya membuat rujukan ke atasnya bagi melihat sebarang perkara yang boleh dikaitkan tetapi setakat ini tidak ada.

“Disebabkan itu, kita menangguh dahulu siasatan sehingga ada maklumat baharu diterima.

“Jika ada maklumat baharu, kita boleh mulakan siasatan semula, namun ia perlu dilakukan mengikut bidang kuasa SPRM,” katanya.


Banjir: KPT sokong keputusan IPT tangguh sesi PdP

BANGI, 17 Jamadilawal 1443H, Rabu – Kementerian Pengajian Tinggi (KPT) mengalu-alukan keputusan beberapa institusi pengajian tinggi (IPT) melaksanakan penangguhan sesi pengajaran dan pembelajaran (PdP) serta sebarang aktiviti sepanjang tempoh berlakunya bencana banjir.

Antara IPT terbabit adalah Universiti Teknologi Mara (UiTM); Universiti Pendidikan Sultan Idris (UPSI); Universiti Malaysia Terengganu (UMT); Universiti Malaysia Perlis (UniMAP); Universiti Malaysia Sarawak (UNIMAS); Universiti Pertahanan Nasional Malaysia (UPNM) dan Universiti Kebangsaan Malaysia (UKM).

Turut terlibat Universiti Tun Hussein Onn Malaysia (UTHM); Universiti Utara Malaysia (UUM); Universiti Malaysia Sabah (UMS); Universiti Sains Islam Malaysia (USIM) dan Universiti Teknologi Malaysia (UTM).

Kementerian itu berkata, langkah itu diharap dapat meringankan beban dan memudahkan urusan serta melancarkan proses pemulihan pasca banjir.

Menurut KPT, pihaknya prihatin dengan nasib yang menimpa warga IPT yang terkesan dengan musibah berkenaan.

“Sehubungan itu, pihak KPT juga ingin menyarankan kepada semua IPT lain yang terkesan akibat bencana ini untuk turut mengambil pendekatan yang sama bagi membantu mangsa-mangsa yang terlibat.

“KPT juga ingin menasihati pelajar yang mempunyai sebarang kemusykilan atau pertanyaan berhubung perkara ini boleh terus menghubungi Bilik Gerakan KPT di talian 03-88706777/6623/6628,” katanya dalam kenyataan, hari ini.


Israel potong dana rakyat Palestin bayar hutang elektrik

BAITULMAQDIS, 20 Safar 1445H, Rabu – Israel akan memotong wang daripada dana yang dikumpulnya bagi pihak Pihak Berkuasa Palestin (PA) untuk membantu membayar hutang PA yang semakin meningkat susulan penggunaan elektrik di Tebing Barat.

Jurucakap Menteri Kewangan berkata, hutang PA kepada Israel Electric Corp (IEC) (ISECO.UL) milik kerajaan untuk penggunaan elektrik telah mencecah 2 bilion shekel (AS$528 juta).

Beliau berkata, jumlah yang akan ditolak bergantung kepada jumlah elektrik yang dibeli PA setiap bulan dan boleh mencecah 20 juta atau 30 juta shekel.

Jelasnya, tindakan itu adalah sah.

“Itu (hutang) perlu dibayar seperti yang dinyatakan dalam perjanjian,” katanya pada Selasa.

PA tidak dapat membayar gaji sivil selama dua tahun kerana masalah kewangan.

Sementara itu, Perdana Menteri Palestin, Mohammad Shtayyeh berkata, pemotongan jumlah wang tambahan adalah cetak rompak sistematik dan pencurian wang Palestin kerana syarikat elektrik itu adalah syarikat swasta yang bukan milik PA.

Katanya, langkah itu adalah perang kewangan yang tidak terasing daripada perang politik yang berterusan terhadap rakyat.

Ia bertujuan untuk melemahkan harapan mereka dalam mendapatkan hak dan menubuhkan negara merdeka dengan Baitulmaqdis sebagai ibu kotanya. – Agensi


Tentera Myanmar bebaskan 600 tahanan

NAYPITAW, 11 Syaaban 1442H, Khamis – Jurugambar Associated Press (AP) antara 600 tahanan yang dibebaskan junta tentera Myanmar, selepas satu tindakan keras dikenakan ke atas penunjuk perasaan.

Di pusat komersial Yangon, jurugambar AP, Thein Zaw, 32, yang ditangkap bulan lalu ketika tunjuk perasaan telah dibebaskan dari penjara Insein.

“Saya kini dalam perjalanan pulang untuk bertemu ibu. Saya dalam keadaan sihat.

“Saya dituduh menyebarkan berita palsu bersama lima wartawan lain yang ditangkap pada hari sama.

“Pegawai polis menuntut saya menarik balik tuduhan itu, sebab itu mereka membebaskan saya tanpa syarat,” katanya.

Semua wartawan yang ditahan masing-masing dari media Myanmar Now, Myanmar Photo Agency, 7Day News dan Zee Kwet Online News.

Setakat ini, alasan mereka ditahan masih belum dikenal pasti.

Sebelum ini, tentera Myanmar merampas kuasa dan menggulingkan pemerintah dipilih Aung San Suu Kyi pada 1 Februari lalu.

Sebagai tindak balas terhadap rampasan kuasa itu, rakyat di seluruh negara melancarkan kempen menentang tindakan berkenaan melalui demontrasi besar-besaran.

Ahli politik berusia 75 tahun itu akan menjalani perbicaraan pada Rabu di ibu negara Myanmar, Naypidaw atas tuduhan jenayah yang mengakibatkannya hilang jawatan dalam politik secara kekal.

Bagaimanapun, peguamnya Khin Maung Zaw berkata, perbicaraan itu ditangguh hingga 1 April disebabkan perkhidmatan internet dipotong oleh tentera. -Agensi


Imigresen perjelas isu sukar baharui pasport di Singapura

KUALA LUMPUR, 5 Syaaban 1442H, Jumaat – Jabatan Imigresen (JIM) hari ini memaklumkan bahawa kesesakan di Suruhanjaya Tinggi Malaysia (STM) di Singapura hari ini berpunca daripada gangguan sistem serta kerosakan pada salah satu mesin pencetak pasport, selain jumlah permohonan memperbaharui Pasport Malaysia Antarabangsa (PMA) yang meningkat secara mendadak.

Ketua Pengarah Imigresen Datuk Khairul Dzaimee Daud berkata kesesakan juga disebabkan pemohon yang datang secara ‘walk-in’ tanpa membuat janji temu melalui Sistem Temujanji Online (STO), selain pintu sempadan yang masih ditutup, mengakibatkan rakyat Malaysia sukar memperbaharui pasport mereka di Johor Bahru atau cawangan JIM lain seperti kebiasaan.

Beliau berkata pihaknya sedang menunggu kelulusan daripada Kementerian Luar Singapura bagi membenarkan kakitangan syarikat Datasonic Berhad memasuki negara itu untuk melakukan kerja-kerja pembaikan.

“Rakyat Malaysia di Singapura dinasihatkan memperbaharui pasport mereka secara online dan permohonan akan diproses serta dicetak dalam masa empat hingga lima minggu,” katanya dalam kenyataan hari ini.

Beliau berkata keutamaan urusan memperbarui pasport diberikan kepada rakyat Malaysia yang perlu melanjutkan permit kerja mereka dalam masa terdekat.

Khairul Dzaimee berkata faktor pelaksanaan kuarantin wajib di Malaysia selama 10 hari dan Singapura selama 14 hari turut menyukarkan rakyat negara ini memperbaharui pasport mereka di cawangan JIM.

“Kebiasaannya, pejabat JIM di Singapura mampu memproses 100 permohonan pembaharuan pasport sehari, namun sepanjang tempoh pandemik COVID-19, proses permohonan ditingkatkan sehingga 350 permohonan sehari.

“Sepanjang minggu ini, permohonan pembaharuan secara online telah meningkat daripada 200 sehari kepada 450 sehari, dengan kebanyakan pemohon datang tanpa membuat janji temu melalui STO,” katanya. – Bernama


Zionis serang Gaza lagi

GAZA, 18 Zulkaedah 1443H, Sabtu – Pesawat perang Israel melancarkan serangan di beberapa lokasi di Semenanjung Gaza pagi ini, sehingga menyebabkan kerosakan teruk meskipun tiada kecederaan dilaporkan.

Menurut agensi berita WAFA, sebuah pesawat peninjau milik rejim Zionis melepaskan peluru berpandu ke lokasi di tengah Semenanjung Gaza, diikuti empat serangan pesawat perang yang menyebabkan kemusnahan kawasan dan kebakaran.

Sebuah pesawat perang turut melepaskan dua peluru berpandu ke tapak Malaka, timur kejiranan Zayton – di tenggara bandar Gaza – yang memusnahkan keseluruhan kawasan itu.

Agensi itu berkata, sebuah dron melepaskan dua peluru berpandu ke lokasi di utara Beit Lahiya dan lokasi lain di timur Beit Hanoun, utara Semenanjung Gaza.

Serangan itu memusnahkan kawasan secara keseluruhan, selain menyebabkan kerosakan kepada rumah berdekatan.

Pesawat perang dan dron terus berada di ruang udara Semenanjung Gaza dan banyak letupan kedengaran dari semasa ke semasa, kata WAFA.

Rejim Israel mendakwa serangan itu berlaku selepas peluru berpandu dilepaskan dari Semenanjung Gaza dan dipintas di atas bandar Asqalan, selatan Israel.

Sementara itu, kapal tentera laut Israel turut dilaporkan menyerang nelayan di selatan Semenanjung Gaza malam tadi, dan memaksa mereka pulang ke pantai.-  Agensi


Kenaikan harga makanan penyumbang utama inflasi

PUTRAJAYA, 3 Rejab 1444H, Rabu – Kenaikan harga makanan dan minuman yang disediakan di restoran dan hotel adalah penyumbang utama inflasi, kata Menteri Ekonomi, Rafizi Ramli.

Bagaimanapun, beliau berkata, orang ramai boleh membantu mengekalkan harga terkawal dengan menjadi lebih ‘sedar harga’.

Rafizi berkata, walaupun kadar inflasi telah berkurangan, ia tidak diterjemahkan terhadap caj yang dibayar pengguna, terutama untuk makanan yang disediakan di restoran.

“Kerajaan telah mengambil beberapa langkah termasuk memberi subsidi harga ayam dan telur, membelanjakan kira-kira RM2 bilion untuk mengawal harga.

“Bagaimanapun, kita masih belum melihat (penurunan harga makanan) berlaku. Adalah penting untuk kita melakukan sesuatu mengenai harga makanan yang disediakan kerana ini adalah komponen utama yang mendorong inflasi.

“Kita boleh meletakkan pengakhiran padanya, tetapi ia adalah sesuatu yang memerlukan kesedaran harga daripada orang ramai,” katanya pada sidang media Indeks Harga Pengguna Disember 2022 di Menara Prisma.

Katanya, beliau mahu memastikan orang ramai mempunyai nilai terbaik dan juga menggalakkan persaingan sihat dalam kalangan perniagaan.

Rafizi berharap lebih ramai menggunakan data terbuka yang ada daripada Jabatan Perangkaan Malaysia (DOSM) untuk memantau harga barangan di pasaran.

Dengan data ini, katanya, orang ramai boleh lebih mengetahui harga yang dibayar berbanding kos sebenar barangan.

Beliau juga berkata jika orang ramai memahami bahawa harga barangan berubah-ubah, mereka akan menjadi lebih selektif dalam tingkah laku pengguna mereka.

“Ini (menjadi kesedaran harga) adalah komponen kawalan harga. Ia bukan sekadar menetapkan harga siling atau memberi subsidi.

“Apabila kami mempunyai kesedaran harga yang adil, dan pengguna lebih selektif, ketika itulah peruncit akan mula bertindak balas (dan mengurangkan harga mereka).”

Platform data terbuka, OpenDOSM Next Gen, mempunyai senarai 28 juta data harga item, yang akan dikemas kini setiap hari.

“Kami memerlukan bantuan dan kerjasama orang ramai untuk memastikan data ini akan digunakan oleh mereka untuk lebih peka dengan turun naik harga barangan, dan tidak bergantung semata-mata kepada kerajaan untuk memantau harga secara makro.

“Ia juga menjadi tanggungjawab bersama semua untuk memastikan penurunan atau penstabilan kadar inflasi. Jika tidak, sebarang usaha atau campur tangan kerajaan yang melibatkan peruntukan berbilion-bilion (ringgit akan menjadi sia-sia), kerana semasa harga dikawal,  jumlah yang dibayar oleh orang ramai tidak berubah.

“Akibatnya, harga barangan akan kekal tinggi dan terus membebankan pengguna,” katanya.

Beliau berkata, kerajaan tidak boleh mengawal setiap perkara kecil, merujuk kepada harga barangan makanan dan minuman tertentu.

Jumaat lalu, DOSM mengumumkan bahawa kadar inflasi Malaysia telah menurun kepada 3.8 peratus tahun ke tahun pada Disember tahun lepas berbanding empat peratus pada November tahun yang sama.


Peguam Negara nafi wujud pendakwaan terpilih kes Sanusi

KUALA LUMPUR, 1 Muharram 1445H, Rabu – Jabatan Peguam Negara menafikan dakwaan wujudnya pendakwaan terpilih, bermotif politik dan penganiayaan terhadap mana-mana individu yang melakukan kesalahan mengikut peruntukan undang-undang.

Peguam Negara, Tan Sri Idrus Harun dalam kenyataan hari ini memaklumkan, keputusan untuk mengenakan pertuduhan terhadap mana-mana orang adalah berdasarkan keterangan serta fakta hasil daripada penyiasatan dan bukannya atas desakan pihak atau faktor lain.

“Keputusan itu dibuat berdasarkan keterangan dalam kertas siasatan, tidak memihak kepada sesiapa berlandaskan teras integriti bagi memastikan mangsa, saksi, tertuduh dan orang awam memperoleh keadilan yang sewajarnya selaras dengan bidang kuasa Peguam Negara yang diperuntuk di bawah Perkara 145(3) Perlembagaan Persekutuan,” menurut kenyataan itu.

Kenyataan itu dibuat susulan dakwaan berlaku pendakwaan terpilih yang bermotifkan politik dan penganiayaan baru-baru ini.

Semalam, Menteri Besar Kedah, Datuk Seri Muhammad Sanusi Md Nor didakwa di dua Mahkamah Sesyen Selayang atas dua pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik.

Idrus berkata, sekiranya terdapat keterangan dan bukti kukuh bahawa mana-mana individu telah melakukan kesalahan di bawah mana-mana peruntukan undang-undang, individu itu akan didakwa oleh Jabatan Peguam Negara berdasarkan peruntukan undang-undang tanpa mengira status serta latar belakang orang yang didakwa.

Semalam, Muhammad Sanusi ditahan polis pada kira-kira 3 pagi di Kuala Lumpur selepas gagal dihubungi polis bagi memaklumkan beliau supaya hadir ke Mahkamah Sesyen Selayang di Selangor.

Beliau kemudian mengaku tidak bersalah atas kedua-dua pertuduhan menghasut itu.

Susulan pendakwaan terhadap Muhammad Sanusi, beberapa pihak mengkritik tindakan undang-undang dan penahanan Menteri Besar Kedah itu pada awal pagi yang disifatkan sebagai pendakwaan terpilih bermotifkan politik. – Bernama


Najib punya kuasa mutlak ke atas SRC

PUTRAJAYA, 2 Ramadan 1442H, Rabu – Mahkamah Rayuan hari ini diberitahu Datuk Seri Najib Tun Razak mempunyai kuasa mutlak ke atas SRC International Sdn Bhd, termasuk pelantikan dan pemecatan pengarah, kerana perlembagaan syarikat membenarkannya.

Timbalan Pendakwa Raya ad-hoc Datuk V Sithambaram berhujah bahawa peruntukan dalam Memorandum dan Artikel SRC menyatakan tiada sesiapapun boleh dilantik sebagai pengarah tanpa restu perdana menteri ketika itu.

Sithambaram berhujah demikian di hadapan panel tiga hakim diketuai Hakim Datuk Abdul Karim Abdul Jalil dalam pendengaran rayuan Najib terhadap sabitan dan hukuman penjara kerana penyalahgunaan RM42 juta dana SRC International.

Dua lagi hakim yang menganggotai panel itu ialah Datuk Has Zanah Mehat dan Datuk Vazeer Alam Mydin Meera.

Sithambaram: Kami mengatakan bahawa Najib mempunyai kuasa untuk melantik dan memecat bagi pihak SRC.

Abdul Karim: Bukan ahli lembaga pengarah? Sithambaram menjawab ‘tidak’.

Sithambaram juga berkata Najib berkuasa mengawal syarikat dalam kapasitinya sebagai perdana menteri, menteri kewangan dan penasihat emeritus SRC ketika itu.

“Lembaga itu bertindak atas arahan Najib melalui Ketua Pegawai Eksekutif SRC Nik Faisal Ariff Kamil yang merupakan ‘pelindung’ di belakang perayu (Najib),” tambah beliau.

Sithambaram menjelaskan bekas Pengerusi SRC Tan Sri Ismee Ismail dan Pengarahnya Datuk Suboh Md Yassin telah memberi keterangan dalam perbicaraan kes itu di Mahkamah Tinggi Kuala Lumpur mengenai kuasa yang digunakan oleh Najib.

Beliau berkata pembabitan Najib dalam SRC seawal tahun 2011 apabila syarikat itu diperbadankan sebagai syarikat sendirian berhad.

Sithambaram berkata perlembagaan syarikat itu menyatakan bahawa Najib mesti dirujuk jika keputusan penting tertentu dibuat.

Tambah beliau, pada mulanya syarikat itu menjadi anak syarikat 1MDB dan kemudian diletakkan di bawah Kementerian Kewangan Diperbadankan.

Mahkamah Tinggi Kuala Lumpur pada 28 Julai tahun lalu, menjatuhkan hukuman penjara 12 tahun kepada Najib dan memerintahkannya membayar denda RM210 juta setelah mendapati dia bersalah atas tujuh tuduhan penyalahgunaan kuasa, pecah amanah dan pengubahan wang haram berkaitan dana RM42 juta milik SRC International Sdn Bhd.

Pendengaran rayuan itu bersambung. – Bernama


Nadma sedia aktifkan semula fasiliti di MAEPS

KUALA LUMPUR, 15 Rabiulakhir 1442H, Selasa – Agensi Pengurusan Bencana Negara (Nadma) sedia mengaktifkan semula Pusat Kuarantin dan Rawatan COVID-19 Berisiko Rendah di Taman Ekspo Pertanian Malaysia Serdang (MAEPS), Serdang, sekiranya jumlah katil di kemudahan kesihatan sedia ada tidak mencukupi.

Ketua Pengarah Nadma Datuk Dr Aminuddin Hassim berkata bagaimanapun perkara itu tertakluk kepada keputusan Kementerian Kesihatan Malaysia (KKM).

Beliau berkata agensi itu sedang membantu KKM meningkatkan jumlah katil di kemudahan kesihatan sedia ada seperti di Hospital Kuala Lumpur, Pusat Kawalan Kusta Negara di Hospital Sungai Buloh dan Hospital Rehabilitasi Cheras.

“Sekarang kita guna kemudahan sedia ada (di hospital-hospital berkenaan). Ini berkaitan dengan bagaimana kita hendak menumpukan perkhidmatan tadi. Kalau buka MAEPS, kita kena ada lebih kurang 670 orang sebagai petugas, jadi kalau kita guna hospital sedia ada, di situ sudah ada petugas-petugasnya.

“Di situ (hospital-hospital) juga ada makmal yang akan membuat uji kaji atau ujian. Tapi kalau di MAEPS, kita kena bawa semua kemudahan itu datang ke MAEPS. Sekiranya perlu buka (di MAEPS), kita akan ambil masa tiga ke empat hari sahaja untuk melaksanakannya sebab kita ada pengalaman,” katanya dalam program Ruang Bicara terbitan Bernama TV bertajuk ‘Pengurusan Bencana Semasa Pandemik COVID-19’.

Mengulas mengenai persiapan banjir ketika pandemik COVID-19, Aminuddin menyifatkan bencana kali ini agak ‘unik’ apabila mengambil kira bagaimana cara untuk memastikan masalah banjir dapat ditangani, tanpa ada masalah berkaitan pandemik COVID-19.

Beliau berkata Nadma bertindak sebagai penyelaras dalam menangani bencana itu di seluruh negara dalam memastikan perancangan dapat disusun dan diselaras dengan lancar.

“This is the perfect storm (bencana dalam bencana). Persiapan banjir itu InsyaAllah dapat kita tangani bersama, (namun) apabila bercakap mengenai SOP (prosedur operasi standard) COVID-19, kita telah membuat beberapa perbincangan dengan agensi yang terlibat seperti membuat simulasi.

“Penting simulasi itu sebagai input untuk perbaiki apa telah kita rencanakan. Sebab masa itu orang sudah tidak tentu hala, hendak selamatkan diri dan pastikan harta selamat, dan ada walaupun dalam keadaan banjir tidak mahu ke pusat pindahan sementara (PPS) sebab takut harta hilang… perkara itu kita kena jangka,” katanya.

Susulan itu, beliau berkata Nadma telah merangka beberapa gerak kerja seperti melaksanakan SOP sebelum, semasa dan selepas mangsa banjir dibenarkan pulang ke rumah dari PPS masing-masing.

“Contohnya, apabila mereka diarahkan pergi ke PPS, kena pakai pelitup muka dan pastikan penjarakan fizikal. Walaupun memang susah, sebaik mungkin kita akan minta agensi yang terlibat untuk membantu,” katanya. – Bernama


Jangan iktiraf UEC!

Oleh Ainul Illia Meor Suzurudin

BANGI, 26 Zulkaedah 1441H, Sabtu – Pertubuhan Pribumi Perkasa Malaysia (PERKASA) menggesa kerajaan diketuai Tan Sri Muhyiddin Yassin, bersama 28 menteri mewakili Bumiputera bertegas dan tidak tunduk dengan desakan pihak yang mahu Sijil Peperiksaan Bersepadu (UEC) diiktiraf.

Semalam, organisasi Cina – Huan Zong – dilaporkan bertemu Perdana Menteri menggesa kerajaan mengiktiraf sijil UEC Sekolah Menengah Persendirian Cina (SMPC).

Memetik laporan Sin Chew Daily, Tan Sri Goh Tian Chuan yang juga Pengerusi Dewan Perhimpunan Cina Sabah berkata, masyarakat Cina berharap kerajaan – yang diketuai Muhyiddin – dapat mengiktiraf UEC dan diluluskan melalui kaedah yang rasional dengan menghapuskan ekstremisme.

Dia mendakwa, SMPC dan UEC berasal dari Malaysia dan mendapat pengiktirafan berterusan daripada banyak kerajaan serta kolej di seluruh dunia, yang memberi peluang kepada lepasannya melanjutkan pengajian ke luar negara.

Dakwanya lagi, perjuangan mengiktiraf UEC masih belum berakhir walaupun telah berlalu beberapa penggal kerajaan dan pernah terkandung antara salah satu manifesto PH pada PRU14 lalu.

“Kami tidak pernah anti kaum Cina untuk masuk ke IPTA. Yang kami bantah adalah lulusan UEC kerana mereka pertamanya tidak mahu bersekolah dengan anak kaum lain.

“Kedua, mereka menggunakan bahasa Mandarin sebagai bahasa penghantar yang mana bertentangan dengan Dasar Pendidikan Negara.

“Ketiga, mereka belajar menggunakan silibus luar negara yang tidak selari dengan Dasar Pendidikan Negara,” katanya ketika dihubungi Ismaweb.net, hari ini.

Beliau yakin penerimaan lulusan UEC bakal menafikan hak pelajar-pelajar Cina yang bersekolah di Sekolah Jenis Kebangsaan Cina yang mengikuti silibus Jabatan Pelajaran Malaysia untuk memasuki ke institut pengajian tinggi awam (IPTA).

Bukan itu sahaja, katanya, jika lepasan UEC diterima ke semua tempat dan bekerja di jabatan kerajaan, ia akan menafikan hak kaum Melayu dan Bumiputera untuk mendapat tempat di IPTA dan juga mendapat jawatan dalam kerajaan serta syarikat berkaitan kerajaan (GLC).

“Tolong katakan ‘tidak’ sahaja kepada Dong Zong atau Hua Zong dan pimpinan kaum Cina jika mereka terus gesa UEC diterima. Seterusnya berusahalah memulakan ‘Sekolah Satu Aliran’ dengan kadar yang segera.

“Kita sedih kerana isu ini jelas melanggar Pelembagaan Negara. Menteri-menteri silih berganti. Tapi tiada seorang pun berani tegas membantah jika desakan rakan pimpinan dari kaum lain menuntut,” katanya lagi.

Bagaimanapun, dalam pertemuan semalam, Muhyiddin meminta Hua Zong, Dong  Zong atau mana-mana agensi Cina berkaitan memahami terlebih dahulu dasar kerajaan dan keadaan semasa negara sebelum berunding mengenai permintaan mengiktiraf UEC.

Beliau berkata, kerajaannya sudi untuk terus berbincang mengenai permintaan itu tetapi semua pihak perlu mengikut dasar kerajaan dan keadaan semasa negara dan bersama-sama mencari kesepakatan melalui rundingan.


Pengundi di Johor meningkat 2.5 juta berbanding PRU14

BANGI, 20 Jamadilakhir 1443H, Ahad – Jumlah pengundi di Johor mencatatkan peningkatan kira-kira 28 peratus, dengan pertambahan sebanyak 749,731 pengundi berusia 18 tahun ke atas susulan pendaftaran Undi 18.

Setiausaha Agung UMNO, Datuk Seri Ahmad Maslan berkata, jumlah pengundi untuk Pilihan Raya Negeri (PRN) Johor meningkat kepada kira-kira 2.5 juta pengundi berbanding 1.8 juta pada Pilihan Raya Umum ke-14 (PRU14).

“Peningkatan itu akan berlakunya pertambahan antara 20 hingga 30 peratus di kesemua 56 kawasan Dewan Undangan Negeri (DUN) di negeri ini.

“Kita sedia maklum mengenai perkara ini malah sudah bersedia untuk menghadapinya sebagai cabaran dalam kancah politik.

“Bahkan semua Ahli Parlimen sudah ditaklimatkan mengenai jumlah pengundi yang diwartakan,” katanya seperti dipetik Utusan Online, hari ini.

Pendaftaran pengundi Undi 18 termasuk pengundi pertama kali telah bermula sejak Disember lalu, dan diwartakan pada 16 Januari lalu.
Katanya, jumlah pengundi itu akan bertambah setelah pendaftaran pengundi Undi 18 diwartakan secara automatik dan akan dikemas kini setiap 16 hari bulan.

Dalam pada itu, Ahmad yang juga Ahli Parlimen Pontian berkata, pertambahan pengundi itu bukan sahaja menjadi ujian buat Barisan Nasional (BN).

Malah, turut menjadi cabaran kepada parti politik lain yang bertanding.

“Ini tidak seharusnya menjadi isu kerana kami juga bersetuju dan menyokong perkara ini di Dewan Rakyat.

“Jadi, lambat laun kita akan menghadapinya,” ujarnya.

Sebelum ini, Perkara 119 Perlembagaan Persekutuan dipinda bagi membolehkan had umur mengundi diturunkan daripada 21 tahun ke 18 tahun dan pendaftaran pemilih secara automatik dilakukan.
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.